Zul Ariffin Bercinta Dengan Zahirah MacWilson?

Menerusi sumber yang mengirimkan e-mail kepada kami, terdapat beberapa keping gambar Zul Ariffin yang didakwa telah keluar bersama pelakon Zahirah MacWilson, di Damansara.

Melalui gambar yang dikongsikan itu juga dalam masa yang sama turut menimbulkan tanda tanya sama ada Zul dan juga kekasihnya, Gayatri Su-Lin Pillai – masih lagi bersama atau pun tidak.

Sebelum ini, Zul sendiri pernah menyatakan bahawa dia dan juga kekasih tidak pernah berselindung mengenai sebarang perkara dan bersikap telus di dalam perhubungan. Tidak mahu serkap jarang, pastinya Zul juga mempunyai penjelasan terhadap apa yang dikirimkan oleh peminat ini. (rtky/s)


Lisa Surihani Mohon Akaun Instagram Palsu Anaknya Dipadam

Berita mengenai kelahiran anak Yusry KRU dan juga Lisa Surihani sememangnya antara yang ditunggu namun sebaik sahaja nama anak pasangan ini diumumkan, terus ada pihak yang mengambil kesempatan untuk menggunakan nama tersebut untuk membuka akaun baru di laman Instagram.

“This is a FAKE account. Hope the person who created it will respect and delete the account. Thank you,” pinta Lisa dalam satu muatnaik di Instagram beserta gambar akaun tersebut. Malah rata-rata komen mengeji tindakan akaun tersebut.

Nampaknya ketika ini Lisa perlu menempuhi pelbagai dugaan berkaitan anaknya. Jika sebelum ini berita palsu mengenai gambar anak sulungnya itu juga turut tersebar kini perkara sebegini pula muncul.

Bagaimanapun, isu mengenai individu mewujudkan akaun Instagram anak artis telah pun bermula sekian lama malah baru-baru ini akaun yang menggunakan nama anak Awal Ashaari turut digunakan untuk menghentam Sharnaaz di Instagram. Semoga Lisa dan juga Yusry bijak menangani masalah ini. (rtky/s)


Norman Hakim Puji Sikap Memey Suhaiza

Mengakui ketika di awal perkahwinan mereka penuh dengan perkara pahit untuk dikongsikan, akhirnya pujukan Norman Hakim agar isterinya, Memey Suhaiza bersabar dengan situasi tersebut, akhirnya membuahkan hasil yang manis.

“Setiap perkara yang baik itu pasti ada cabaran dan saya anggap kepayahan kami dahulu sebagai sebuah ujian. Alhamdulillah, berkat doa kami yang tidak pernah jemu, kehidupan kini jauh lebih baik daripada apa yang kami impikan,” jelas Norman kepada Kosmo!

Selain itu, tambah pelakon ini lagi, dia turut melihat perubahan Memey bermula daripada seorang gadis sehinggalah kepada seorang ibu yang kini sudah pandai mengurus rumah tangga malah turut bijak dalam menyejukkan hatinya ketika marah.

“Bukan saya hendak memuji isteri sendiri, tetapi Memey bukan seorang wanita yang sukar untuk dijaga dan disayangi. Dia jarang merajuk dan tahu bagaimana hendak menyejukkan hati apabila saya dalam keadaan marah”

“Apabila ditanya, Memey kata, dia mengambil panduan ibu bapanya yang tidak pernah bergaduh besar, sentiasa berkasih sayang dan tidak membesarkan hal remeh-temeh hingga merosakkan hubungan suami isteri,” jelas Norman sambil memberitahu bahawa dia lebih banyak berleter daripada Memey.

Semoga perkahwinan pasangan ini akan terus bahagia dan bidang perniagaan mereka akan terus mahu. Malah rata-rata peminat pasangan ini juga turut mendoakan perkara yang sama. (rtky/s)


Filem Paling Seram, Jwanita Bakal Hantui Hidup Anda

Jwanita mengisahkan tentang seorang gadis yang mengalami penderaan mental dan fizikal, menyebabkan dirinya menjadi seorang yang tertekan dengan masalah mental yang serius. Ianya diakibatkan oleh ibu bapa angkatnya yang merupakan pengamal ilmu hitam dan sering menderanya sejak kecil.

??Jwanita telah bertindak kejam dengan membunuh kedua ibu bapa angkatnya itu dan dia telah dihantar untuk dirawat oleh seorang doktor bernama Farhan.

Merasakan Farhan boleh memberinya sinar baru dan dia menyimpan perasaan kepada jejaka tersebut. Namun segalanya hanya tinggal kenangan apabila Farhan sebenarnya sudah bertunang dengan Julaika yang juga merupakan adik kandung Jwanita. Selepas hari perkahwinan mereka, Jwanita telah menghilangkan diri dan kembali dengan sebuah dendam kesumat. Perempuan ini kemudiannya memuja dan membangkitkan mayat serta membunuh sesiapa sahaja yang dianggap mengganggu hidupnya.

Filem paling seram arahan Osman Ali akan ditayangkan mulai hari ini dengan barisan pelakon hebat saperti Maya Karin, Bront Palarae, Cristina Suzamme, Marsha Londoh dan Umi Aida.

Pengarah Filem terkenal ini mengakui dia menjadi takut dan ngeri apabila melihat pelakon Maya Karin tiba tiba berubah menjadi orang lain ketika pengambaran filem seram ini.

Osman Ali percaya perubahan itu berlaku di sebabkan Maya Karin terlalu menjiwai wataknya sebagai seorang pembunuh yang mempunyai masalah jiwa dan mental.

Osman Ali memberitahu, karya terbaharunya yang mengangkat genre seram adalah berinspirasikan kejadian sebenar. Osman bagaimanapun berkata, dia tidak tertumpu kepada sesuatu jenayah sebaliknya mendapat ilham daripada beberapa kejadian yang berlaku di kalangan masyarakat.

Sekali lagi pengarah Osman Ali (Pengarah Filem Terbaik Anugerah Skrin 2011) menghasilkan sebuah filem yang melangkaui pemikiran orang ramai. Ternyata tayangan Premier filem mencetuskan persoalan apabila lapan orang penonton tidak sanggup menyaksikan sehingga ke akhir tayangan kerana terlalu seram katanya. Lebih mengejutkan lagi, ada yang keluar ke tandas akibat termuntah semasa tayangan Jwanita.

Kata produser Julian Jayaseela, “Saya sendiri selalu tutup mata melihat watak-watak bermain dengan darah. Tambahan pula, penggambaran ini selalu dilakukan di tempat yang dipercayai ada penghuni misteri”. Osman Ali juga mengakui dan berkata, “Sepanjang penggambaran dilakukan, ada sahaja teguran dan gangguan luar, cuma benda sebegini tidak perlu dipanjang lebarkan lagi”

Selepas tayangan, Joe dari Chilly Vanila berkata, “Saya hampir termuntah melihatnya”

Pihak media percaya, lagu Dendam Cinta nyanyian merdu Datin Alyah, karya Zaidi Abd. Rahman ini pasti akan membuatkan filem Jwanita lebih bersinar dan menjadi ingatan setiap penonton.

Datuk Yusof Haslam memperakui bahawa dengan kemunculan filem Jwanita oleh Osman Ali merupakan suatu hasil yang kreatif dan amat membuka minda masyarakat tentang kehebatan industri perfileman tanah air Malaysia. Ketua Pengarah Finas, Datok Kamil Othman bangga serta berpendapat bahawa Jwanita adalah sebuah filem yang berjaya menaik-taraf nama Malaysia dalam industri.

Kata wakil wartawan dari NUANSA, “Saya tidak sangka mereka teruja sebegini bagi sesi pendapat dan komen. Seramai lebih kurang 30 orang yang meluahkan perasaan, ada juga membuatkan saya terperanjat melihat mereka terlalu teruja memberi komen yang sangat positif”.

Kepada semua, tayangan hebat Jwanita “Ada setan di kepalanya” akan bermula pada 24 September 2015 ini di setiap panggung Malaysia.


Nabil Ahmad: Doakan Saya Dan Jemaah Lain Selamat Kerjakan Haji

Berita mengenai rempuhan jemaah di Mina baru-baru ini sekali lagi menggemparkan jemaah haji dari seluruh dunia lebih-lebih lagi ia turut melibatkan kehilangan nyawa. Sementara itu, pengacara dan juga pelawak, Nabil Ahmad yang sedang menunaikan haji ketika ini, menyatakan bahawa dia dalam keadaan selamat.

“Alhamdulillah, saya bersama kumpulan jemaah lain berada dalam keadaan selamat kerana kami akan keluar melontar jamrah di Mina selepas waktu Isya’ di sini. Saya terkejut apabila dimaklumkan perkara terbabit”

“Bagaimanapun, tidak ada apa perlu ditakutkan kerana ajal dan maut adalah kuasa Allah SWT. Doakan semoga saya dan jemaah lain diberi kekuatan untuk menyempurnakan ibadah ini,” jelasnya ketika dihubungi Harian Metro semalam.

Sebelum ini Nabil pernah menyatakan rasa syukurnya apabila berpeluang menunaikan haji ketika usia muda dan juga masih sihat. Nabil yang bertolak bersama 20 jemaah lain pada 19 September lalu dijangka pulang ke tanah air pada 30 September ini. (rtky/s)


Majlis Resepsi: Keith Foo Hanya Mahu Sederhana

Pelakon Keith Foo memberitahu bahawa pihaknya akan mengadakan majlis resepsi perkahwinan pada awal tahun hadapan. Keith Foo dan juga model, Kim Raymond telah berkahwin pada Disember 2014.

“Pada mulanya kami ingin buat majlis tersebut pada tahun ini, namun kerana terlalu sibuk dengan urusan kerja hingga sudah masuk ke hujung tahun, jadi lebih baik kami buat awal tahun depan sahaja. Majlis tersebut akan dibuat sederhana sahaja, saya rasa tidak perlu untuk membazir dengan mengadakan majlis mewah”

“Duit tersebut boleh simpan untuk masa depan daripada membazir,” katanya kepada mStar Online yang sebelum ini dikatakan cuba merahsiakan perkahwinan mereka daripada diketahui umum sebelum berjaya dihidu sendiri oleh pihak media.

Menurut Keith, dia sudah mengenali isterinya itu selama 13 tahun, sejak dari kecil. Menyentuh isu mengapa tidak menghebahkan perkahwinan, Keith bependapat bahawa isu tersebut tidak perlu dihebahkan. (rtky/s)


Neelofa Derma RM10,000 Untuk Siapkan Rumah Keluarga Miskin

Kami suka setiap kali dengar kisah kebajikan oleh sesiapa pun lebih lebih selebriti yang memang kita tahu sentiasa jadi perhatian ramai. Pastinya amal kebajikan mereka boleh menjadi ikutan para peminat. Terbaru, Harian Metro kongsikan kisah Neelofa.

Dalam laporan terbaru, Neelofa khabarnya telah menderma sebanyak RM10,000 untuk membantu pembinaan rumah sepasang suami isteri yang tergendala selama sedekad. Pasangan suami isteri dari Pasir Mas Kelantan ini tidak mampu menyiapkan rumah mereka kerana kekangan kewangan dengan pendapatan seharian hanya RM45 sehari.

Laporan juga menyebut Neelofa menyalurkan sumbangannya menerusi badan NGO Pertubuhan Kebajikan Pergerakan Adil yang membantu golongan miskin termasuk mangsa banjir yang melanda Kelantan tahun lalu.

Neelofa telah meminta pihak NGO tersebut untuk menjadi orang tengah bagi membantu mangsa-mangsa banjir danjuga penduduk setempat yang memerlukan bantuan. Bagus Neelofa, memang ada ciri ciri calon isteri yang baik, eh tiba tiba. (rtky/m)


Ahli Politik Nafi Dakwaan Cuba Rogol Eina Azman, Buat Laporan Polis

Dengan bercambahnya saluran media di internet yang bertujuan politik sejak akhir akhir ini, pelbagai berita kurang enak disebarkan semata mata untuk memburukkan pihak lawan — kedua dua belah pun sama sahaja kalau soal menyerang pihak lawan.

Terbaru, ada satu laporan di internet menyebut Ketua Bahagian UMNO Sungai Besar, Datuk Jamal Md Yunos membuat ugutan untuk merogol pelakon dan juga selebriti, Eina Azman.

Dalam kenyataan kepada The Rakyat Post hari ini, Datuk Jamal Md Yunos tidak menafikan yang beliau kenal dan pernah berjumpa dengan Eina Azman kerana salah satu cabang perniagaan beliau adalah dalam dunia hiburan.

“Saya kenal dia (Eina Azman) dan ramai lagi artis yang saya pernah jumpa. Namun saya tidak nampak kenyataan itu keluar dari mulut dia sendiri. Ianya dikeluarkan oleh pihak lain yang ingin mengaitkan saya”

“Saya menafikan semua dakwaan yang mengaitkan saya dengan Eina Azman — saya membuat laporan polis ke atas semua dakwaan dan fitnah di laman sosial yang tidak berasas,” katanya yang ditemui media di Balai Polis Ampang Jaya. (rtky/m)


Azad Jazmin Rasa Bersyukur Ahli Keluarga Selamat Dalam Kemalangan

Bagai diberi peluang hidup kali kedua – begitulah antara luahan Azad Jazmin apabila dia telah terlibat dalam kemalangan yang turut melibatkan isteri, anak dan adik lelakinya ketika di luar terowong Ipoh. Menurut Azad, kereta yang dipandunya berpusing sebanyak lima kali berpunca daripada minyak tumpah di kawasan luar terowong itu.

“Kereta yang dipandu saya terbabas setelah berpusing sebanyak lima kali. Alhamdulillah, saya bersyukur kerana kami sekeluarga tidak mengalami sebarang kecederaan walaupun kereta saya hancur. Saya bersyukur kerana masih diberikan kesempatan oleh Allah untuk bernafas”

“Pelbagai perkara berlegar di benak fikiran dan saya menyangka kereta itu akan jatuh ke gaung. Saya sempat menoleh kepada adik lelaki saya di belakang sambil mengungkapkan kata-kata maaf kepadanya. Syukur juga isteri saya, Eira memegang erat anak perempuan kami di bahagian belakang dalam keadaan getir itu”

“Keadaan menjadi bertambah kalut apabila ada peminat terlihat kami terlibat dalam kemalangan dan ingin bergambar. Lantas menjadikan lebuh raya sesak seketika,” katanya kepada BH Online. Seriously wahai peminat? Sempat lagi mahu bergambar?

Mempercayai apa yang terjadi mempunyai hikmah di sebaliknya, Azad dan juga isteri merancang untuk mengadakan doa selamat ketika Hari Raya Aidiladha. Semoga urusan dan keselamatan pasangan ini sentiasa terjaga dan dipermudahkan. (rtky/s)


Polis Evo Letak Standard Baru Dalam Dunia Perfileman Malaysia

Berpeluang menonton filem menampilkan gandingan duo bintang popular negara iaitu Shaheizy Sam dan Zizan Razak berjudul Polis Evo di dalam pawagam yang penuh dengan penonton baru-baru ini benar-benar membantu penulis untuk menilai penerimaan penonton terhadap filem terbaharu Astro Shaw ini. Filem cereka kepolisan bergenre aksi komedi ini diarahkan oleh pengarah Ghaz Abu Bakar yang dikenali ramai sebagai pengarah video muzik yang profilik.

Kisah bermula di Kuala Terengganu apabila kematian seorang bekas guru yang kini disyaki memproses dadah menjadi titik tolak untuk Inspektor Hassani Majid (Zizan Razak) menyiasat tentang sebuah sindiket penjualan sejenis syabu yang lebih bahaya dari yang ada di pasaran. Dalam pada itu, supercop Inspektor Khai (Shaheizy Sam) yang juga sedang menyiasat sindiket syabu yang sama dihantar dari Kuala Lumpur untuk membantu siasatan. Dari minit pertama mereka tidak dapat bekerjasama dengan baik tetapi setelah saksi utama mereka berada dalam keadaan koma, serta kegagalan beberapa operasi dan akhirnya keluarga Inspektor Sani sendiri dalam bahaya; mereka terpaksa ketepikan perbezaan dan terus berusaha menyelesaikan kes ini.

Selama dua jam menonton filem ini, boleh dikatakan pengisiannya padat dan pantas. Konflik yang dipaparkan juga tidak terlalu rumit dan senang difaham, terutama bagi penonton kanak-kanak biarpun saya harus beri kredit kepada team penulisan skrip yang seramai empat orang kerana berjaya menulis skrip cereka kepolisan yang mempunyai sentuhan intelektual dan ada ‘attention to detail’. Polis Evo ternyata tidak mengamalkan ‘preaching storyline’ bagi memberikan kefahaman dan kesedaran kepada penonton tetapi ia lebih bersifat menguji perhatian penonton terhadap isu jenayah dan sosial menerusi subtle text dan plot berdasarkan ‘clue by clue’ dan bukan hanya rangkuman hipotesis. Naratif yang kuat ada pada Polis Evo berjaya mengangkat filem kepolisan ini kepada standard ‘feel good movie’.

Pun begitu, penulis mengakui isu narkotik yang dibawa kali ini tidak seberat isu penyeludupan manusia yang Ghaz bawakan dalam filemnya yang terdahulu ‘ Tokan’ (2013). Mungkin bagi mengimbangi aspek komersial, pengisian kali ini amat seimbang dari aspek komedi, romantik, aksi dan drama namun harus diakui, plot yang mudah dapat ditulis dengan baik menerusi perhatian kepada kekemasan skrip dan penonjolkan arahan seni yang meyakinkan.

Dari aspek teknikal, sinematografi dan suntingan filem ini layak diberi pujian. Ditangani oleh pemenang Festival Filem Malaysia (FFM) yang lalu, Harris Hue berjaya memberi kepuasan sinematik kepada penonton dengan shot-shot yang kemas, rapi dan ‘fast-cut’. Peralihan dari setiap babak ke babak menampakkan relatif dan pemilihan lokasi yang cantik di sekitar negeri Terengganu berjaya dieksploitasi secara baik oleh Harris. Mengenali Ghaz sebagai seorang pengarah video muzik yang ada ‘taste’ dalam beauty shot sebelum ini, hasilnya gabungan idea Harris dan Ghaz berjaya melahirkan gambar yang minimalis tetapi mempunyai cukup perisa dari aspek cinematic & komersial. Bahkan ia sebenarnya berperisa Hollywood ala Micheal Bay (rujuk filem Bad Boys) tetapi disesuaikan dengan aspek Malaysiana.

Tak cukup dengan itu, kekemasan suntingan bunyi dan skor muzik menjadikan filem ini bukan sekadar kuat dari aspek penglihatan semata-mata, tetapi jua aspek pendengaran. Dengan bantuan skrip yang kuat, sinematografi yang meyakinkan saya kira suntingan untuk filem ini kemas dan tidak bercelaru seperti kebanyakan filem Melayu yang hanya panas 30 minit pertama dan akhirnya lemau di pertengahan cerita. Cuma kalau boleh saya katakan, terdapat pemilihan beberapa lokasi di dalam filem ini amat ‘familiar’ dan sering diguna dalam filem lain dan nyata bukan terletak di Terengganu tetapi itu tidak begitu menjejaskan mood.

Aspek cinematic touch ini wajar diangkat bagi pembikin filem bagi mengurangkan persepsi filem syok sendiri yang sering dilabel kepada karyawan sebelum ini. Polis Evo mempunyai cinematic touch tidak hanya dari aspek teknikal tetapi juga persembahan lakonan. Sam ternyata memberikan lakonan yang meyakinkan tetapi Zizan sebenarnya lebih mencuri tumpuan menerusi kematangan lakonan beliau. Mungkin watak ini dekat dengan beliau kerana juga berasal dari Terengganu, tetapi aspek penyampaian emosi dalam filem ini ternyata tidak lagi splastik seperti selalu, sebaliknya dikuatkan dengan dialog-dialog sarkastik dan emosi kekeluargaan yang kuat. Bakat lakonan Zizan berkesan dengan scripted comedy sebegini berbanding lawak spontan tambahan bentuk lakonan minimalis dalam filem ini boleh dibanggakan.

Biarpun pada awalnya dijangka isu pertembungan karektor polis ini bakal klise seperti kita biasa lihat dalam filem Hollywood (seperti The Other Guys), tetapi menuju pertengahan, isu itu sekadar menjadi pengukuh jalan cerita dan tidak disampaikan secara ‘over’.

Terdapat ramai pelakon berkarekter yang menyerikan filem ini dengan membawakan watak polis dan antagonis. Husyairy Hussain (Bunohan, Tersasar Di Jalanmu) membawakan watak kepala penjahat memberi lakonan yang berjaya memperkuat jalan cerita manakala lakonan pelakon baru Pablo Amirul (Sniper) sebagai Jimbo sebenarnya wajar diberi perhatian. Kelibat pelakon yang regular di MIG ini ternyata digunapakai sepenuhnya dan tidak sekadar tangkap muat. Penampilan aktres Nora Danish sebagai watak Anis, adik kepada Inspektor Sani juga boleh diberi pujian kerana usaha yang ditonjolkannya dalam menyampaikan dialog dengan dialek Terengganu.

Juga kita dapat melihat kekuatan Nora di dalam lakonan bergenre komedi. Lebih lagi, pelakon –pelakon yang membawa watak keluarga Inspektor Sani (Kamaliah Mat Dom & Eyka Farhana) juga berjaya menonjolkan chemistry yang baik. Biarpun sekadar cameo, lakonan pemenang FFM yang lalu, Amerul Affendi berjaya mencuri tumpuan cuma sayang watakknya tidak dikembangkan. Filem ini juga menampilkan lakonan kali terakhir seniman Harun Salim Bachik sebagai ASP Mokhtar, dan seperti biasa lakonannya menghiburkan.

Harus diakui dialek Terengganu antara dialek yang agak sukar ditiru oleh pelakon bukan lokal, tetapi dalam filem ini berjaya menyampaikan persembahan secara minimal tanpa memperlekehkan Melayu luar bandar (seperti kebanyakkan filem tempatan lain) tetapi mengangkat karekter-karekter ini kepada satu bentuk frasa ‘ketenangan’ dan ‘alternatif’ terbaik bagi orang kota untuk saling mengenali. Filem ini juga mengambil pendekatan membuat pengasingan dialek bagi watak antagonis (dengan dialek Terengganu Utara, yang berbaur Kelantan) dan watak protagonist (dengan dialek Terengganu standard) yang mana ia sangat relatif kepada aspek geografi yang dipaparkan di dalam skrip.

Polis Evo boleh dikatakan sebuah filem aksi yang boleh dibanggakan tahun ini dari aspek koreografi aksi , sinematografi dan sentuhan sinematik. Koreografi yang dipaparkan dalam filem ini tidak terlalu imaginatif tetapi lebih realistik biarpun bergerak dalam tempo komikal. Kita tidak melihat Jackie Chan yang berlebihan, kita juga tidak melihat Jason Statham di dalamnya tetapi aspek Malaysianya ada. Gandingan duo Sam-Zizan nyata bersahaja, tidak terlalu heroic dan banyak memberi laluan kepada perkembangan cerita daripada perkembangan watak.

Biarpun Sam memberi kerjasama penuh dengan menampilkan bentuk fizikal yang didambakan atau surealistik bagi karekter polis tetapi harus diakui Zizan Razak sebagai Inspektor Hassani Majid sebenarnya sensible kepada senario sebenar kepolisan Malaysia. Mungkin atas sebab itu watak Inspektor Khai diwar-warkan sebagai Supercop biarpun menurut penulis supercop sebenar ialah watak polis yang average tetapi bangkit di penghujung cerita. Polis Evo bagi saya memberi harapan baru kepada filem komersial di Malaysia. Cukup rencah, cukup rasa, sesuai ditonton semua. Saya beri 4 BIJI ROTIKAYA!


Gambar Di Sekitar Percutian Che Ta Dan Keluarga Di Sydney

Baru-baru ini, Che Ta sendiri menjelaskan bahawa dia dan juga keluarga akan bercuti di Sydney, Australia. Bagaimanapun menurut Che Ta, percutian mereka kali ini bukanlah dia buat tergesa-gesa selepas menarik diri daripada menjadi juri Akademi Fantasia, sebaliknya ia telah lama dirancang.

Cemburu betul kami melihat Che Ta bercuti malah lebih menarik lagi, percutian pasangan ini (Aaisyah pun ikut sekali) kali ini nampaknya macam sudah ada jurugambar sendiri untuk merakam gambar romantis mereka sepanjang berada di sana.

Kasihan peminat di Instagram pelakon wanita ini kerana ramai sangat mahu ikut. Jadi, kami kongsikan beberapa keping gambar Che Ta bersama suami, Zain Saidin dan anaknya sepanjang berada di sana selama seminggu sebagai pengubat rindu anda semua. Enjoice!


Nas-T Teringin Cari Pengganti, Berserah Pada Rezeki

Pernah dikatakan menjalin cinta dengan Nabila Huda, nampaknya kali ini pelakon Nas-T telah dikaitkan dengan model Atita Haris. Melalui Mangga Online, Nas-T hanya membiarkan sahaja orang ramai untuk menilai.

“Saya dan Atita mula kenal rapat kerana kami di bawah syarikat yang sama. Dia menguruskan perniagaan tudung dan saya pula menjaga bahagian duta produk. Apabila dah kenal saya rasa boleh serasi dengan dia”

“Kalau ada yang mengatakan kami bercinta, terpulanglah… sebab setiap individu punya hak untuk menilai. Saya tidak mahu beri komen tentang cinta. Sebagai manusia, kita sememangnya digalakkan untuk berkawan dengan ramai orang”

“Memanglah teringin untuk mencari pengganti. Tidak ada siapa yang mahu hidup keseorangan. Saya tidak mahu terlalu mencari cinta kerana takut nanti kecewa lagi. Hanya berserah pada rezeki saya di masa akan datang,” katanya kepada portal tersebut.

Jika benar seperti apa yang diperkatakan oleh Nas-T, moga satu hari nanti dirinya akan berjumpa pengganti seterusnya dijadikan isteri untuk mengisi hidup berseorangan sebelum ini. (rtky/s)


Shah Jaszle Diminta Bela Diri Kes Khalwat

Mahkamah Rendah Syariah di sini hari ini memerintahkan pelakon Shah Jaszle untuk membela diri atas tuduhan berkhalwat dengan bekas pekerja bank pada 16 Mei 2013 selepas pihak pendakwaan berjaya membuktikan kes mereka.

Pasangannya, Farah Nurizzati Salleh telah mengaku bersalah dan didenda RM3,000 atas pertuduhan sama ketika kedua-dua mereka didakwa buat pertama kali pada 12 November 2013.

Dalam kes khalwat tersebut, Shahz dan Farah Nurizzati telah ditahan atas tuduhan khalwat di sebuah pangsapuri dekat Taman Sri Subang, kira-kira pukul 3.30 pagi oleh unit penguat kuasa Jabatan Agama Islam Selangor (Jais). Mereka ditahan di bawah Seksyen 29(1) A dan B, Enakmen Jenayah Syariah Selangor 1995.

Shahz sudahpun berkahwin dengan seorang model sambilan bernama Hanis Husna pada awal tahun ini. Sementara dalam kenyataan sebelum ini, pelakon ini juga pernah bertekad untuk mencari dalang disebalik kes khalwat tersebut bagi membersihkan namanya. (rtky/s)


Lisa Surihani, Yusry KRU Pilih Nama Yahaira Leanne Untuk Anak Pertama Mereka

Perkembangan anak pertama pasangan Lisa Surihani & Yusry KRU memang menjadi perhatian ramai lebih lebih sehingga kini hanya dua keping gambar anak comel mereka dibenarkan keluar di internet. Pastinya peminat mahu lebih lagi.

Hari ini melalui pengumuman di program HLIVE!, Yusry KRU & Lisa Surihani telah memilih nama Yahaira Leanne untuk anak sulung mereka ini.

“Salam semua, Alhamdulillah selesai sudah upacara tahneek bagi anakanda perempuan sulung kami yang diberi nama Yahaira Leanne Yusry. Yahaira Leanne membawa maksud wahai sebaik baik kelembutan”

“Ribuan terima kasih diucapkan kepada Ustaz Zuhairee dan Ustaz Amru bersama isteri kerana sudi menjalankan upacara ini bersama kami sekeluarga,” ujar pasangan ini.


Abby Abadi, Suami Serba Hijau Di Majlis Bertandang

Selepas selamat bergelar suami isteri pada 14 Ogos lalu, baru-baru ini telah diadakan majlis bertandang yang diadakan cukup sederhana di Kelantan. Kemesraan Abby Abadi dan juga suaminya, Muhamad Faizal Zakaria jelas terpancar melalui perkongsian gambar mereka.

Sebelum ini, Norman dan juga Memey turut mengucapkan tahniah kepada Abby serta mendoakan agar pasangan ini berbahagia sehingga ke akhir hayat dan menjadi perkahwinan yang terakhir buat Abby.

Melalui doa peminat yang memberi sokongan tidak putus-putus, moga rumah tangga Abby akan terus dilimpahkan sinar bahagia dan dipermudahkan segala urusan. Kami kongsikan beberapa keping gambar ketika majlis bertandang baru-baru ini. (rtky/s)


Umie Aida Sentiasa Setia Sokong Suami

Umum mengetahui bahawa suami kepada pelakon Umie Aida telah ditangkap baru-baru ini. Menurut Umie, dalam keadaan ketika ini, dia percaya penahanan suaminya itu merupakan ujian daripada Allah dan mempunyai hikmah yang tersendiri.

“Saya tidak risau atau tertekan kerana perkara itu adalah dugaan yang diberikan Allah mengikut kemampuan hamba-Nya. Tertekan tiada dalam kamus hidup saya dan saya yakin ada hikmah tersembunyi di sebalik penahannya itu”

“Dua kali saya cuba bertemu dengan suami pada Sabtu dan Ahad lalu tetapi pelawat tidak dibenarkan masuk pada hujung minggu. Tetapi saya yakin dia berada dalam keadaan baik dan akan cuba lagi untuk bertemu dengan pada hari lain,” katanya kepada mStar Online.

Tambah Umie, pendedahan oleh suaminya itu tidak memberi sebarang keuntungan atau pun habuan malah malah dia juga akan sentiasa berdiri di belakang suaminya untuk memberi sokongan. Semoga pengakhiran kes ini nanti, baik-baik belaka. (rtky/s)


Tiada Tajaan Hebat, Persiapan Kahwin Shukri Yahaya Siap 60%

Pernah menyatakan kesediannya untuk berkahwin awal pada Julai lalu, kini Shukri Yahaya memberitahu bahawa dia dan juga tunangnya, Tya Adnan, bakal melangsungkan perkahwinan pada November depan.

“Insya-Allah, majlis resepsi kedua-dua belah pihak akan menyusul selepas upacara ijab kabul. Memandangkan saya masih sibuk dengan beberapa projek drama, segala urusan saya serahkan kepada Tya dan keluarga”

“Jika ada masa, saya akan turun padang. Tidaklah sampai tak ambil tahu langsung. Setakat ini, belum terasa debaran bakal bergelar raja sehari kerana sibuk menguruskan hal lain. Mungkin apabila majlis sudah dekat, baru perasaan itu datang,” katanya kepada Harian Metro.

Selain menjelaskan bahawa persiapan perkahwinan sudah pun siap 60 peratus, Shukri turut menyatakan majlisnya itu turut mendapat tajaan tetapi tidaklah di dalam kuantiti yang besar. Malah dia juga sebenarnya sudah lama bersedia untuk bergelar suami.

“Sebenarnya saya sudah lama bersedia menamatkan zaman bujang dan menggalas tanggungjawab sebagai ketua keluarga. Syukur segala urusan untuk perkahwinan dipermudahkan,” katanya. (rtky/s)


Puteri Sarah, Suami Tunggu Rezeki Zuriat

Dalam temubual terbaru bersama media selepas pembukaan butik baru beliau di Bangsar, Puteri Sarah Liyana memberitahu yang kehidupannya semakin bahagia selepas dua tahun bergelar isteri kepada pengarah terkenal, Syamsul Yusof.

Khabar yang mengatakan pasangan ini mengalami masalah rumah tangga nyata hanya cakap cakap mereka yang tidak tahu kisah sebenar kehidupan mereka. Selain itu, Puteri Sarah & Syamsul Yusof juga sering ditebak dengan soal cahaya mata.

“Bukan saya tidak mahu anak. Cuma sekarang kami pun sibuk dengan jadual kerja masing-masing tapi itu tidak membataskan perhubungan kami sebagai suami isteri”

“Pada masa yang sama, kami mencuba yang terbaik untuk bertukar status sebagai ibu dan bapa. Doakan sahaja yang terbaik buat kami. Insya-Allah kalau ada rezeki, pasti ada,” katanya yang baru membuka sebuah gedung pakaian Muslimah yang diberi nama Shara Islamic Fashion World.

“Perniagaan ini secara rasminya telah dibuka kepada umum pada 15 September lalu. Setakat ini sudah ada 67 vendors (jenama) ditempatkan di sini dan masih terbuka untuk menerima lebih banyak jenama tempatan untuk diniagakan,” tambahnya. (rtky/m)


Elizabeth Tan Belum Rancang Keluarkan Album

Mencipta nama dalam bidang nyanyian tanah air, lagu Elizabeth Tan seringkali mendapat perhatian peminat. Bagaimanapun, Elizabeth juga mempunyai jawapan yang sama dengan barisan penyanyi kini apabila diaju mengenai kesediaan untuk mengeluarkan album penuh.

“Album penuh untuk masa sekarang takde perancangan lagi sebab rasa zaman ini ramai orang tak buat album lagi sebab susah nak buat duit guna album. Semua orang tak suka beli album, diaorang beli single saja atau diaorang download,kan?

“So untuk masa sekarang, tiada perancangan lagi. Album, I cakap takde, so tunggu je single,” jelas Elizabeth kepada mStar Online.

Selain itu, penyanyi yang popular dengan lagu Knock Knock ini juga menjelaskan bahawa dia juga teringin untuk menulis album sendiri namun masih lagi dalam proses pembelajaran untuk mendapatkan rentak dalam menghasilkan lagu berirama pop. (rtky/s)


Polis Evo Berjaya Raih RM2.5 Juta Hanya Dalam 4 Hari

Adunan aksi dan komedi yang seimbang dan juga sentuhan pengarah berbakat besar Ghaz Abu Bakar, filem Polis Evo kini sudah pun berjaya mencatat kutipan RM2.5 juta walaupun hanya baru empat hari ditayangkan di pawagam.

Filem terbaru terbitan Astro Shaw itu mula ditayangkan pada 17 September lalu itu dibintangi oleh Shaheizy Sam dan Zizan Razak dilihat mampu memberikan nafas baru kepada industri perfileman negara apabila berjaya membuatkan perasaan penonton terbuai dengan jalan cerita yang menarik.

Setakat ini, kutipan panggung Polis Evo dijangka akan terus meningkat dari masa ke semasa berdasarkan respon serta sambutan hebat serta luar biasa yang diberikan masyarakat terhadap filem ini malah jika sambutan berterusan (ditambah cuti dan juga hujung minggu), tidak mustahil filem ini mampu memecah kutipan wayang tertinggi dalam sejarah Malaysia.

Polis Evo merupakan filem bergenre aksi dan ia memaparkan kisah dua anggota polis, Khai (Shaheizy Sam) dan Sani (Zizan Razak) yang mempunyai personaliti yang sangat berbeza tetapi mereka harus bekerjasama untuk menjatuhkan sebuah operasi pengedaran dadah di negeri Terengganu.


Rani Kulup Bakal Cipta Lagu #Kipidap Bersama Radhi OAG

Jika sebelum ini aktivis Rani Kulup pernah diundang ke sebuah stesen radio, kini beliau akan turut sama merakamkan lagu bersama Radhi OAG dengan judul lagu yang kami rasa anda sudah dapat agak – Kipidap, sempena slogan yang sering menjadi sebutannya.

Lagu berkenaan yang bermotifkan motivasi dan berazam untuk melangkaui fahaman politik berpuak ini digubah oleh Neves Pretty Ugly dan juga Radhi OAG diiringi kumpulan muzik The Cekelat Cedap.

“Slogan kipidap diterima oleh semua penyokong politik tidak kira yang mana dan Rani Kulup adalah ikon. Projek ini suatu eskapisme untuk kita bertenang setelah serabut dengan kerenah politik,” ujar Amad yang juga pengurus produksi untuk single itu.

CD single lagu berkenaan akan dijual dalam bentuk pakej bersama komik, juga bertajuk Kipidap dan pastinya Rani Kulup akan diangkat sebagai hero di dalam komik tersebut. Tiada perkara lain yang kami dapat katakan kepada kerjasama ini selain – #kipidap dan #dongibab. (rtky/s)


6 Sebab Indochina Bakal Menjadi Destinasi Percutian Anda Selepas Ini

Sedikit informasi geografi kepada mereka yang belum tahu, Indochina merupakan nama lain untuk sebahagian tanah besar di Asia Tenggara yang meliputi negara seperti Kemboja, Laos, Myanmar, Thailand, Vietnam dan semenanjung Malaysia — ya, kita juga termasuk sekali.

Jadi untuk anda yang berminat untuk meneroka keindahan tanah Indochina, ini ada 6 sebab kenapa anda perlu tempah tiket anda sekarang ke destinasi pilihan tanpa berlengah lagi. Mana lagi, AirAsia pun kini ada promosi khas tambang ke negara negara Indochina.

Danang, Vietnam mempunyai persisiran pantai sepanjang 30km yang meliputi beberapa lokasi termasuklah pantai Xuan Thieu (atau Red Beach) yang terkenal dengan keputihan pasir pantainya selain air laut yang membiru.

Kenapa ianya turut digelar Red Beach? Cuba anda datang ketika matahari terbit atau terbenam, cerminan matahari di pantai ketika itu akan membuatkan kawasan sekitar seakan akan kemerahan. Pengalaman yang tidak boleh dilepaskan.

Lokasi ini memang seperti berada di dunia lain. Shwedagon Pagoda merupakan salah satu lokasi keagamaan terpenting di Yangon jika tidak seluruh Myanmar. Payung di puncak pagoda utama di sini khabarnya turut dihias dengan emas dan batu permata mahal.
—
Habis meneroka Shwedagon Pagoda, anda boleh pula berjalan jalan menghabiskan masa sekitar Chinatown di Yangon yang juga merupakan kawasan tersibuk di sana — penuh dengan peniaga jalanan membawa pelbagai juadah tempatan. Apa lagi, kita makan!

Angkor Wat mungkin destinasi paling popular di antara semua negara Indochina kerana keunikan landskapnya. Lebih menarik, anda sebenarnya boleh menaiki belon panas setinggi 200 meter dan menikmati pemandangan indah sekitar Angkor Wat.

Selepas terbang dengan AirAsia ke Kemboja, terbang pula dengan belon panas di Angkor Wat.

Tengok gambar di atas pun kami sudah gatal tangan untuk tempah tiket AirAsia ke Yangon, Myanmar. Jika anda ada masa dan kesempatan, boleh melawat ke salah satu destinasi paling epik setaraf Angkor Wat & Machu Picchu tetapi ketika ini masih kurang pelancong.

Di dalam hutan tebal, berdirinya puluhan kuil atau temple bersejarah yang dibangunkan oleh Raja Bagan sekitar tahun 1057 dan 1287 — yang asalnya mencecah 4,450 buah.

Kopi diminum bersama telur memang kombinasi yang agak pelik namun di Old Quarter, Hanoi minuman ini merupakan salah satu juadah popular yang dicari ramai. Adunan enak telur ayam, kopi, susu manis, mentega dan keju memang akan buat anda mahu lagi.

Bercakap tentang Old Quarter di Hanoi ini, kami sendiri pernah merasai pengalaman berjalan menghabiskan masa di sana dan ianya memang havoc. Tidak berhenti henti motorsikal cuba ‘membunuh’ kami, anda perlu rasakan sendiri. Tiket AirAsia ke Hanoi sebelah sana.

Apa lagi alasan anda untuk tidak meneroka keunikan negara Indochina jika AirAsia sudah tawarkan tempat duduk murah untuk anda ke sana. Pengalaman sebegini bukan selalu datang untuk anda. Tengok negara orang selagi boleh kata orang orang tua.


Polis Dakwa Suami Umie Aida Sabotaj Negara

Baru-baru ini, suami Umie Aida, Datuk Khairuddin Abu Hassan telah pun ditangkap polis dan direman selama enam hari. Menurut Ketua Polis Negara, Tan Sri Tan Sri Khalid Abu Bakar, tindakan suami Umie itu merupakan satu bentuk sabotaj yang boleh menjejaskan kestabilan ekonomi dan kedaulatan negara.

Menurut Khalid, Khairuddin seharusnya memberi ruang dan peluang kepada agensi-agensi penguatkuasa tempatan untuk menjalankan siasatan terhadap syarikat pelaburan strategik negara 1Malaysia Development Berhad (1MDB).

“Namun, beliau tetap memilih untuk menggunakan saluran perundangan asing khususnya Britain, Hong Kong, Perancis dan Amerika Syarikat dengan tujuan mengenakan tekanan antarabangsa ke atas Malaysia.

“Ini jelas merupakan satu tindakan yang bertujuan mencabar sistem perundangan Malaysia, mencalar kredibiliti agensi penguatkuasa tempatan dan mengundang campur tangan asing dalam sistem demokrasi negara,” katanya dipetik daripada Astro Awani.

Khairuddin direman enam hari bagi membantu siasatan di bawah Akta 124C Kanun Keseksaan atas cubaan untuk melakukan aktiviti yang memudaratkan demokrasi berparlimen malah polis turut merampas beberapa barang peribadi milik termasuk komputer riba, telefon bimbit dan kad sim telefon bimbit dari kediaman mereka. (rtky/s)


Kontroversi AF 2015, Che Ta Bawa Diri Ke Sydney

Gara-gara diherdik oleh pengetua Akademi Fantasia (AF) 2015, Edry KRU baru-baru ini, nampaknya Che Ta kini berlepas ke Australia selama seminggu untuk bercuti bersama keluarga.

BACA: Zain Saidin Sokong Che Ta Tarik Diri Dari AF 2015

Bagaimanapun menurut pelakon ini, percutiannya kali ini sebenarnya sudah lama dirancang dan tidak berkaitan dengan isu makan hati atau pun tertekan dengan insiden yang berlaku di AF sehingga menyebabkan dia membawa diri ke luar negara.

“Saya tidak tertekan kerana kontroversi penarikan diri sebagai juri program AF. Sebaliknya percutian itu telah dirancang sebelum kontroversi berlaku. Tiket penerbangan juga telah ditempah pada tiga minggu yang lalu,” jelasnya kepada Kosmo!

Tindakan Che Ta menarik diri daripada AF membuatkan kerusi juri yang pernah disandang Che Ta dibiarkan terus tanpa pengganti. Apa pun, semoga Che Ta sekeluarga selamat pergi dan selamat pulang dari Sydney nanti. (rtky/s)


Anzalna Nasir, Hanif Zaki Bakal Nikah Awal Tahun Hadapan

Sebelum ini Anzalna Nasir pernah menjelaskan bahawa dia kini sedang sibuk membuat persiapan perkahwinan dan baru-baru ini, Anzalna sendiri telah memaklumkan bahawa dia akan bernikah bersama pilihan hati, Hanif Zaki pada awal tahun hadapan.

Pengumuman itu dibuat secara terbuka ketika dalam program hiburan terbitan Astro, Apa Kata Malaysia kendalian pengacara terkenal, Aznil Nawawi. Mereka akan bertunang dan bernikah pada hari yang sama.

“Selepas ini saya ingin mengambil masa untuk memanjakan diri sebagai persediaan sebelum mendirikan rumah tangga,” jelas Anzalna selain turut menyatakan bahawa dengan sifat sabar dan kepercayaan yang diberikan oleh Hanif, Anzalna mengharapkan impian perkahwinannya itu akan menjadi kenyataan.

“Hanif sangat memahami saya dan sentiasa meletakkan kepercayaan ?tinggi terhadap saya membuatkan saya berasa selesa. Lagipun kami telah berkenaan dan bercinta sebelum saya menjadi artis. Alhamdulillah, sepanjang empat tahun bercinta, nak kata bergaduh tu, kurang tiga kali je kot..” gurau Anzalna. (rtky/s)


Shah Iskandar Bakal Bernikah Tahun Depan

Setelah sekian lama berahsia mengenai kisah peribadinya, Shah Iskandar akhirnya menjelaskan bahawa dia akan melangsungkan pernikahan bersama kekasih hati, Siti Sarah Mohd Noor pada tahun hadapan.

“Insya-Allah kami akan berkahwin awal tahun hadapan. Kami akan pergi kursus kahwin di Singapura tak lama lagi,” jelasnya yang sudah mengenali bakal isterinya itu selama dua tahun bermula hanya daripada sekadar berkawan.

“Cuma selepas makin kenal diri masing-masing dan bertemu keluarga, kami jadi lebih rapat. Umur saya pun makin meningkat. Saya sudah 33 tahun, dia pula 30 tahun. Saya kenal dia pun melalui kakaknya. Ketika itu, kakaknya menyuruh saya membuat ulasan dan promosi produk di laman Instagram,” cerita Shah kepada BH Online.

Semoga apa yang dirancang pasangan ini akan dipermudahkan malah Shah kini sudah mula berkongsi gambar Sarah di Instagram sekaligus membuatkan peminat turur sama mendoakan kebahagiaan pasangan ini. (rtky/s)


Amelina Akan Berhijab Bula Tiba Waktunya

Kenyataan Amelina baru-baru ini mengenai dirinya yang masih tidak bersedia untuk berhijab telah mendapat pelbagai reaksi berbaur. Ada yang mendoakan yang terbaik untuknya dan tidak kurang juga komen yang menghinanya dengan begitu teruk.

“Saya masih beragama Islam dan tidak terpesong daripada akidah. Saya tahu kewajipan saya sebagai umat Islam di muka bumi ini. Apabila perkara ini terjadi, ia seolah-seolah menggambarkan diri saya seorang wanita yang jahat dan jahil tentang hal agama”

“Selama ini, saya tidak pernah menilai mahupun menghina mana-mana individu. Saya melayani setiap insan sama rata dengan penuh berhemah. Malangnya, ini yang saya terima,” jelas Amelina yang turut menangis akibat terkesan dengan perkara tersebut ketika dihubungi Kosmo!

Tidak mahu terus hanyut dibawa perasaan, Amelina menjelaskan bahawa dia sudah pun memaafkan setiap individu yang menjatuhkan maruah dirinya.

“Saya sudah maafkan mereka. Tidak dinafikan, pada mulanya saya sangat sedih dan malu dengan komen negatif tersebut kerana ada yang sanggup menjatuhkan hukum mengatakan saya munafik dan bakal menjadi penghuni neraka”

“Sedangkan mereka tidak tahu cerita sebenar. Sewaktu saya ditemu bual media, saya ditanya mengapa saya masih belum berhijab sedangkan rakan yang lain sudah bertudung”

“Ketika itu saya memberitahu bahawa saya mahu memberi fokus dan mencari kestabilan diri terlebih dulu memandangkan saya baru sahaja memasuki industri seni tanah air selepas hampir 15 tahun menyepi”

“Mengenai isu bertudung pula, biarlah hidayah itu sampai bila tiba waktunya. Lagipun, saya tidak mahu bertudung untuk meraih simpati orang ramai ataupun mengikut trend semasa. Kalau saya mahu bertudung, saya mahu betul-betul fokus ke arah kebaikan,” katanya. (rtky/s)


Tasha Shilla Mohon Maaf, Akui Mahu Jadi Diri Sendiri

Baru-baru ini, Tasha Shilla telah beberapa kali menggemparkan industri hiburan tanah air apabila berani tampil seksi tidak kisahlah untuk menghiasi muka depan majalah mahu pun ketika menghadiri majlis fesyen dan pelakon ini mempunyai jawapan kepada tindakannya itu.

Melalui sisipan B*Pop keluaran Berita Harian hari ini, Tasha menjelaskan perkara tersebut dilakukan di atas dasar kerjaya selain menyatakan pakaian yang digayakannya itu adalah di atas dasar minatnya sendiri terhadap fesyen.

“Saya mohon, jangan heret isu agama dalam hal ini. Saya lakukannya sebagai kelangsungan kerjaya kerana selain tampil dalam acara hiburan, saya juga diberi pernghormatan untuk muncul ketika acara fesyen. Mungkin saya nampak seksi kerana semakin kurus,” jelasnya kepada akhbar tersebut.

Selain itu, menurut Tasha, ketika ini dia hanya mahu menjadi diri sendiri namun dalam masa yang sama terbuka untuk menerima kritikan yang mendorongnya ke arah yang lebih positif. Malah Tasha juga memohon maaf jika sikapnya mengguris perasaan ramai orang.

“Saya manusia yang tidak sempurna, senjata saya kini hanyalah doa. Kalau boleh saya tak mahu komen lebih, terutama hal berkaitan agama. Mungkin saya nampak sosial, namun saya juga ada pegangan agama. Biarlah hal itu menjadi rahsia antara saya dengan Yang Satu,” katanya lagi. (rtky/s)


Uqasha Senrose, Syafiq Kyle Kembali Bercinta?

Umum mengetahui bahawa Uqasha Senrose dan juga Syafiq Kyle sebelum ini pernah menjalin cinta namun entah apa yang tidak kena, hubungan mereka menjadi renggang sehinggalah laporan daripada ruangan gosip Cik Pang di Metro Ahad menyatakan hubungan mereka kembali bertaut.

Menurut sumber Cik Pang, pasangan tersebut pada mulanya ditemukan di dalam satu telefilem. Walaupun pada mulanya kedua-dua mereka bagai main tarik tali namun akhirnya mereka bersetuju untuk digandingkan bersama.

Kemudian apabila sampai babak sedih putus cinta di antara mereka, Syafiq dikatakan menangis bersungguh-sungguh sehingga bengkak mata. Maka bermula dari babak air mata itu, hubungan mereka kembali bertaut dan tidak dingin seperti hari pertama pertemuan.

Malah mereka juga turut menghabiskan masa bersama apabila tiba waktu rehat atau pun ketika penggambaran dihentikan. Jika benar apa yang diperkatakan ini, semoga hubungan baik antara Uqasha dan juga Syafiq akan terus kekal biar pun atas dasar berkawan. Iqram Dinzly pun berkawan dengan Uqasha juga’kan? Eh. Gurau saja. (rtky/s)


Johan As’ari Belajar Terima Kritikan, Perbaiki Diri

Setelah dua bulan merantau mendalami ilmu agama di India, Johan As’ari tidak dapat menahan rindu kepada keluarganya dan pulang ke tanah air. Bagaimanapun, kepulangan pelakon ini kali ini adalah dengan perubahan positif dan lebih matang.

“Banyak pengalaman baru saya perolehi di India. Selain tentang agama, saya juga berjumpa rakan-rakan baru dari seluruh dunia. Dalam masa yang sama dapat juga rehatkan diri dan segarkan semula fikiran”

“Antara perubahan ketara dalam diri selepas pulang dari India ialah kini saya sudah boleh menerima teguran. Sebelum ini saya sangat ego dan tidak mahu mendengar nasihat orang lain. Sekarang saya terbuka menerima kritikan,” jelasnya kepada Mangga Online.

Menerima banyak tawaran berlakon sebaik sahaja pulang dari India, Johan juga mengatakan bahawa dia akan merantau ke negara berbeza pula selepas demi menuntut ilmu keagamaan dan berdakwah. Semoga usaha Johan sentiasa dipermudahkan. (rtky/s)


Puteri Sarah Nafikan Rumah Tangga Bermasalah

Menafikan rumah tangganya bermasalah, Puteri Sarah menyatakan perkata tersebut timbul mungkin kerana dia sudah lama tidak dilihat bersama suami malah dalam masa yang sama turut terkejut dengan khabar angin yang tidak benar itu.

“Mana dengar cerita ini. Rumah tangga kami bahagia saja, ..kami sangat mencintai antara satu sama lain. Mungkin disebabkan kami jarang menghadiri mana-mana majlis berdua menyebabkan ramai yang menyangka rumah tangga kami bergolak,” jelas Sarah kepada BH Online.

Menurut Sarah, butik miliknya yang baru dibuka di Bangsar adalah lambang kebahagiaan mereka suami isteri kerana bukan sahaja dia, malah suaminya, Syamsul Yusof turut bersama menguruskan butik tersebut.

Semoga pasangan ini akan terus bahagia dan perniagaan semakin bertambah di hari mendatang. Malah peminat sentiasa mendokan kebahagiaan mereka di Instagram. (rtky/s)


Felixia Yeap Tidak Mahu Namanya Dikaitkan Dengan Politik

Tindakan sebuah parti baru politik yang telah menggunakan gambar Felixia Yeap ternyata membuatkan empunya badan kurang senang. Felixia berkongsikan perkara tersebut di akaun laman sosialnya dan menjelaskan dia tidak mahu gambarnya atau namanya digunakan untuk tujuan politik.

“Tolong jangan gunakan gambar dan juga nama saya untuk sebarang tujuan politik. Saya tidak berminat untuk terlibat dalam mana-mana perkara berkaitan politik,” tegasnya melalui akaun sosial media miliknya.

Terdapat juga simbol Amanah dalam gambar. Amanah merupakan parti yang telah dilancarkan secara rasmi pada 16 September lalu dan ia turut dihadiri oleh pimpinan tertinggi PKR dan juga DAP. (rtky/s)


Lufya Omar Sifatkan Rezeki Selepas Berhijab Lebih Berkat

Dugaan yang mendatang setelah membuat keputusan untuk mengenakan hijab buat Lufya Omar sememangnya cukup besar malah dia mengakui pernah ditawarkan dengan jumlah yang lumayan untuk berlakon – dengan syarat dia perlu membuka tudung.

“Selepas berhijab, ada beberapa produksi yang menawarkan saya berlakon tetapi dengan syarat saya perlu berlakon tanpa tudung dan bayarannya juga lumayan. Tetapi saya anggap perkara ini sekadar ujian Allah yang mahu menguji iman kita”

“Ada juga beberapa dugaan lain sepanjang saya bertudung ini. Alhamdulillah, saya berjaya mengharunginya dan dapat melihat hikmah di sebaliknya. Tawaran lakonan pula tidak pernah putus. Diakui ia tidaklah lumayan, tetapi saya dapat rasa keberkatan wang itu, tidak mudah habis,” jelasnya kepada mStar Online.

Tambah Lufya, apa yang membuatkan dirinya lebih bersemangat dan bermotivasi untuk berubah adalah daripada sokongan orang ramai dan juga peminat yang suka dengan penampilan terbarunya itu. Malah kata Lufya, dia mahu membalas sokonga itu dengan berdakwah menerusi lakonan dengan memilih watak-watak Islamik. (rtky/s)


Fizo Omar Mohon Peminat, Orang Ramai Doakan Dikurniakan Anak

Sudah mendirikan rumah tangga selama dua tahun, Fizo Omar mengakui dia sememangnya menginginkan zuriat namun dalam masa yang sama menyerahkan perkara berkenaan kepada ketentuan Tuhan selain turut berikhtiar bagi mendapatkan zuriat.

“Siapa yang tidak mahukan zuriat tetapi ini soal rezeki dan terletak di tangan Allah untuk menentukannya dan sebagai manusia, saya dan isteri hanya mampu berusaha ke arah itu. Mungkin belum rezeki kami”

“Lagipun kami baru mendirikan rumah tangga selama dua tahun dan masih dalam proses mengenali satu sama lain. Saya ada buat pemeriksaan kesihatan dan minta nasihat doktor bagaimana isteri saya boleh mempercepatkan kehamilan. Insya-Allah jika ada rezeki, mungkin siapa tahu tahun depan kami diberikan rezeki menimang cahaya mata,” jelasnya kepada BH Plus.

Sementara itu, Fizo juga berharap agar peminat dan juga orang ramai dapat sama mendoakan dia dan juga pasangan agar segera beroleh cahaya mata. Semoga usaha Fizo dalam mendapatkan cahaya mata akan berhasil malah peminat pastinya akan mendoakan yang terbaik buat Fizo. (rtky/s)


Umie Aida Anggap Perkara Yang Berlaku Ada Hikmahnya

Malam semalam, suami kepada pelakon Umie Aida iaitu Datuk Khairuddin Abu Hassan telah pun ditangkap polis di kediaman mereka sendiri. Menurut peguam suami Umie Aida, Khairuddin telah dibawa ke ibu pejabat polis daerah Dang Wangi dan disiasat di bawah Seksyen 124C Kanun Keseksaan.

“Segala yang berlaku ada hikmahnya, yakin pada Allah, Insya-Allah,” kata Umie Aida kepada Malaysia Kini dan dalam masa yang sama turut mendoakan agar keselamatan suaminya terjaga ketika berada dalam tahanan tersebut melalui akaun Instagramnya.

Difahamkan Khairuddin ditangkap oleh para pegawai dari Bukit Aman. Malah Khairuddin dan juga peguamnya turut dilarang untuk meninggalkan negara ini.

Dia sepatutnya pergi ke Bukit Aman pada hari Isnin untuk disoal siasat berhubung dokumen yang dikemukakan kepada pihak berkuasa Switzerland berkaitan skandal 1MDB. (rtky/s)


Mimi Lana Ditahan Pihak Polis Kerana Miliki Ganja?

Ketika ini, sedang heboh di laman sosial mengenai artis baru, Mimi Lana yang didakwa ditahan polis kerana memiliki ganja. Menerusi laporan polis yang tersebar di laman sosial, Mimi Lana atau nama sebenarnya, Mimi Rozaina Zainal Abidin turut ditangkap bersama dua lagi rakannnya.

Menurut laporan polis tersebut, pihak polis telah menjumpai beg kertas berulis “pedro” mengandungi dua paket plastik lutsinar tiap-tiap satu mengandungi ketulan mampat berisi bahan disyaki ganja (66 gram) di dalam almari baju. Pemerikasaan di ruang tamu telah menjumpai paket plastik lutsinar berisi bahan disayki ganja seberat 2.19 gram.

Antara drama yang pernah dibintangi Mimi Lana ialah Ku Tinggal Cinta Di Okinawa serta Dan Calonnya Adalah Adalah 2 (memegang watak Yasmin, kekasih kepada Aaron Aziz). (rtky/s)


RIta Rudaini Tidak Balas Mesej Peminat Minta Nasihat Rumah Tangga

Mungkin kerana melihatkan kehidupan Rita Rudaini seringkali berkitar mengenai rumah tangga, peminat dalam masa yang sama sering meminta pendapat dan nasihat berkaitan masalah rumah tangga daripada selebriti ini.

“Kebanyakan wanita selalu tanya boleh tak minta alamat e-mel untuk berkongsi masalah rumah tangga kerana dugaan yang mereka lalui itu lebih kurang macam saya. Ada juga yang bertanya pada saya apa yang mereka perlu buat mengenai masalah perkahwinan yang timbul itu?”

“Bagi saya, apa yang dah lepas, biarlah ia berlalu. Tetapi saya rajin juga kongsi aktiviti harian saya. Malah, jika berdepan dengan sesuatu masalah pada hari berkenaan, saya akan berkongsi dengan peminat. Ia sekadar perkongsian yang mungkin boleh menjadi pengajaran dan teladan buat yang membacanya”

“Serba salah jadinya tetapi saya mengambil langkah untuk tidak membalas mesej dan komen mereka. Takut tersalah bagi nasihat pula,” jelasnya kepada mStar Online. Bagi kami, peminat yang bertanyakan soalan sebegitu sepatutnya berjumpa dengan mereka yang pakar dalam bidang tersebut. (rtky/s)


Uqasha Senrose Terima Setiap Teguran Dengan Hati Terbuka

Seringkali terpalit dengan kontorversi, Uqasha Senrose sebelum ini pernah mengeluarkan kenyataan mengenai wartawan yang hanya suka menulis mengenai kisah peribadinya berbanding kariernya sebagai artis. Bagaimanapun, Uqasha tampil memohon maaf dengan perkara tersebut.

“Saya minta maaf kepada media. Sebagai manusia biasa ditambah lagi dengan usia yang masih mentah saya tidak terlepas melakukan kesilapan. Saya terima setiap teguran dengan hati terbuka dan melihat secara positif. Kalau mereka tidak tegur mungkin sampai bila-bila pun saya tidak sedar”

“Apa yang berlaku ini saya jadikan pengajaran untuk jadi lebih baik pada masa akan datang,” jelasnya kepada Harian Metro. Menurut laporan akhbar tersebut, Uqasha sebelum ini dikatakan sering menepis setiap soalan sebelum ditemubual.

Mungkin ini merupakan antara nilai yang perlu dibayar oleh Uqasha dalam menempuh kehidupan dengan status selebriti. Jika pandai jaga diri, pasti kontroversi pun tidak lekat dengan diri sendiri. Apa pun, setiap hari adalah peluang untuk memperbaiki diri sendiri. (rtky/s)


Ziana Zain Jaga Privasi Keluarga, Bijak Berfesyen

Ziana Zain merupakan antara barisan artis yang terlebih dahulu makan garam daripada artis baru ketika ini. Menurut Ziana, kebanyakan selebriti ketika ini terlalu terbuka tentang kehidupan seharian malah dalam masa yang sama perasan cantik tapi sebenarnya tidak.

“Dalam pemerhatian dan pengamatan saya memang ada artis baharu contohnya yang feeling cantik tetapi sebenarnya bila ambil gambar, hasilnya sebaliknya. Seperti saya katakan, dalam berpakaian ini kena ada ‘try and error’. Sesekali kita kena jual mahal”

“Kita berikan sedikit sahaja contohnya kemunculan di tempat awam, baru akan beri impak atau mereka tertunggu-tunggu. Sebab itu juga saya tak berkongsi semua perkara di laman Instagram termasuk mengenai keluarga. Sesekali sahaja saya muat naik gambar. Bak orang putih kata, once in a blue moon,” jelas Ziana kepada BH Online.

Tidak terlalu berkongsi tentang kehidupan seharian dan juga privsi keluarga, Ziana juga menambah, dia banyak mengambil contoh berfesyen melalui majalah fesyen yang dibelinya setiap bulan. (rtky/s)


Lisa Surihani & Yusry KRU Kongsi Gambar Pertama Anak Secara Eksklusif

Nampaknya penantian para peminat yang ingin melihat cahaya mata pertama pasangan Yusry KRU & Lisa Surihani kini sudah berakhir apabila secara eksklusif menerusi HLIVE! malam ini mereka telah memberi keizinan untuk gambar mereka dirakam bersama.

Dalam kemaskini terbaru program hiburan popular itu, terserlah wajah kegembiraan Lisa Surihani & Yusry KRU dengan kelahiran anak pertama mereka. Namun, sehingga artikel ini ditulis masih tiada berita tentang nama bayi perempuan mereka itu.

Bayi perempuan pasangan itu dilahirkan seberat 3.4kg pada 15 September 2015 pada kira-kira pukul 11:44 malam di Pantai Medical Centre Bangsar. (rtky/m)


Jimmy Shanley Mahu Besarkan Keluarga, Idam Anak Lelaki

Kali kedua bergelar bapa, Jimmy Shanley mengakui gembira berkongsi kasih sayang bersama anak keduanya bersama isterinya Mariam Jamilah Abdul Jalil, yanng kini sudah pun berusia empat bulan.

BACA: Bekas Isteri Jimmy Shanley, Nursuhaila Eliani Jatuh Hukum Penjara 7 Hari

“Kenalkan anak kedua saya, Hannah Shanley yang kini berumur empat bulan yang dilahirkan pada 23 Mei lalu. Jujurnya walaupun sudah dua kali bergelar bapa, namun kali ini saya merasai sendiri pengalaman dalam bilik bersalin dan sama-sama dengan isteri untuk membesarkan anak kami”

“Sebenarnya bukanlah saya mahu menyorokkan Hannah, kalau ada yang mengikuti laman Instagram saya, pasti perasan ada gambar bayi di situ. Cuma untuk berkongsi terlalu banyak gambar sebelum ini memang saya hadkan memandangkan anak saya masih kecil” jelasnya kepada Utusan Malaysia.

Selain itu, Jimmy juga menyatakan bahawa dia mahu anaknya dibesarkan sama seperti kanak-kanak lain. Malah dia juga dalam masa yang sama turut berharap agar dikurniakan anak lelaki pula selepas ini dan tidak akan kalah mencuba untuk membesarkan keluarganya. Anda boleh Jimmy, kami yakin. (rtky/s)


Kaka Azraff Berlakon Sekadar Suka Suka

Berpeluang untuk berlakon bersama dengan pelakon pujaan, Kaka Azraff mengakui bahawa dia bukan saja terkejut malah dalam masa yang sama turut berdebar apabila digandingkan dengan Nicholas Saputra dalam filem arahan Dain Said.

“Walau hanya tampil sebagai cameo sahaja, namun ia pengalaman cukup besar dan bermakna buat saya kerana filem ini melibatkan kerjasama antarabangsa. Awalnya saya tidak tahu akan berlakon dengan Nicholas sehinggalah hari pertama di lokasi”

“Rasa berdegup-degup jantung ketika itu melihat Nicholas di depan mata kerana saya juga adalah peminatnya menerusi filem Ada Apa Dengan Cinta. Memori yang tidak boleh dilupakan ketika dia menyentuh muka saya. Perasaan ketika itu bagaikan bertemu dengan lelaki yang kita suka,” jelas Kaka kepada Mangga Online.

Selain itu, Kaka menyifatkan penglibatannya di dalam bidang lakonan hanyalah sekadar suka-suka dan masih memberi keutamaan kepada bidang nyanyian. Bagaimanapun, jika bidang tersebut lebih menguntungkan, dia tidak teragak-agak untuk terus berlakon. (rtky/s)


Nabil Ahmad Bersyukur Doa Untuk Tunai Haji Termakbul

Berpeluang menunaikan umrah baru-baru ini, Nabil Ahmad hanya mampu mengucapkan rasa syukur apabila doanya untuk menunaikan haji kini bakal termakbul apabila dia akan berangkat ke Tanah Suci seorang diri pada 19 September ini.

“Syukur Alhamdulillah, itu sahaja yang mampu saya ucap pada nikmat yang Allah kurniakan. Mendapat jemputan pada usia masih muda, bukanlah satu benda yang boleh diperoleh begitu sahaja. Saya teruja, tidak sabar dan sangat gembira kerana dimakbulkan doa sewaktu mengerjakan umrah agar dijemput lagi ke Tanah Suci”

“Saya dihubungi oleh seorang rakan yang bertanggungjawab membawa saya mengerjakan umrah pada bulan puasa lalu kira-kira sebulan lepas. Dia juga yang pernah berpesan ketika kami berada di Mekah agar sentiasa berdoa untuk Allah jemput lagi untuk ibadah haji pula”

“Alhamdulillah, doa saya dimakbulkan. Tambah istimewa, saya dan 21 jemaah yang turut sama dalam rombongan persendirian ini bakal mengerjakan Haji Ifrad. Maksudnya, saya akan terus niat mengerjakan haji ketika dalam pesawat dan turun dengan berpakaian ihram sehingga 24 September iaitu pada Hari Raya Korban,” jelas Nabil kepada Kosmo!

Menurut Nabil, dia kini sudah bersedia sepenuhnya dan tambahnya, antara hajat dan doa yang mahu dipohonnya nanti di Tanah Suci adalah mengenai keamanan negara demi masa depan anak-anaknya yang lebih cerah dan aman. Semoga segala urusan Nabil dipermudahkan sepanjang berada di sana nanti. (rtky/s)


Lisa Surihani Nafi Gambar Bayi Tersebar Adalah Anaknya

Keterujaan peminat dan juga pihak yang mahu mengambil kesempatan di atas berita sensasi walaupun perkara tidak benar menyebabkan insiden sebegini seringkali terjadi ketika ini. Malah berita atau perkara yang dihebahkan akan terus disebarkan tanpa usul periksa.

Bermula daripada berita palsu perceraian Siti Nurhaliza, Eina Azman ditangkap khalwat dan juga cerita palsu kematian selebriti, kini giliran Lisa Surihani pula menjadi mangsa apabila sekeping gambar bayi dikatakan adalah anak pelakon yang baru bersalin tersebut.

“Ya Allah Ya Tuhanku… Kesiannya kepada ibu bapa anak ini yang tidak bersalah, tapi diambil kesempatan. Ini bukan anak saya dan Yusry. Tidak ada satu pun gambar yang kami ambil dan diupload di mana-mana,” komen akaun Instagram Lisa Surihani menafikan gambar yang tersebar.

Jika benar komen tersebut adalah datang daripada Lisa sendiri, adalah lebih elok rasanya Lisa berehat dahulu daripada terus terdedah kepada perkara negatif di laman sosial dan beri perhatian kepada bayi. Kami pasti keterujaan peminat akan terbalas apabila empunya badan sudah bersedia berkongsi gambar nanti. (rtky/s)


“Diana Danielle Dijangka Akan Bersalin November Ini”

Tidak sabar menantikan anak kedua yang dijangka lahir pada November ini, Farid Kamil juga dalam masa yang sama menjelaskan dia mahu berada di samping isteri di saat-saat penting ketika isteri sarat mengandung dan melahirkan.

“Harap-harap tarikh perlawanan (Equestarian Tournament) tidak berubah. Ini kerana doktor sudah menjangkakan Diana akan bersalin pada bila-bila masa di bulan November ini. Saya mahu berada di samping isteri di saat-saat penting iaitu ketika sarat mengandung dan melahirkan”

“Walaupun pada kandungan kedua ini Diana mudah letih, tetapi dia tidak mengalami apa-apa masalah. Alhamdulillah… perkara itu buatkan saya lebih teruja untuk menyambut kehadiran ahli baru dalam keluarga kami,” jelasnya kepada mStar Online.

Farid dan Diana berkahwin pada 3 November 2012 dan mempunyai seorang anak, Muhammad yang kini berusia dua tahun. Semoga Diana selamat melahirkan cahaya mata kedua nanti. (rtky/s)


Lisa Surihani Belum Sedia Ditemuramah Media Ketika Ini

Buat peminat Lisa Surihani dan juga Yusry KRU, pastinya telah mengetahui bahawa pelakon tersebut telah selamat melahirkan bayi perempuan kira-kira pukul 11.44, 15 September, Selasa. Bagaimanapun, tuan empunya badan masih lagi belum bersedia berkongsi maklumat lanjut mengenai cahaya mata mereka itu

“Harap faham buat masa ini Lisa dan Yusry belum boleh bagi kenyataan atau interviu. Harap-harap dapat diberi ruang untuk kami adjust diri dulu dan kemudian kami akan maklumkan kepada pihak media,” jelas Lisa kepada mStar Online.

Sementara itu di laman Instagram Lisa dan juga Yusry, selain ucapan tahniah, peminat juga sudah tidak sabar-sabar menantikan gambar pertama bayi perempuan pasangan ini. Berilah selebriti kesayangan anda sedikit masa dan ruang.

Kami percaya Lisa dan Yusry akan berkongsi apabila tiba masanya nanti malah kami juga percaya ramai yang tidak sabar nantikan gambar sesi fotografi pertama bayi ini nanti. Sama-samalah kita tunggu. (rtky/s)


Hazama Serah Jodoh Pada Ketentuan Takdir

Orang kata, percintaan mampu membuktikan segalanya begitulah juga dengan kesanggupan penyanyi Hazama menunggu sehingga 10 tahun – jika itu waktu yang terpaksa dilaluinya untuk mendirikan rumah tangga. Ini kerana, persoalan bila dia dan juga kekasih, pemuzik Genervie Kam sering sampai di telinganya.

“Hubungan kami masih berjalan dengan baik tanpa sebarang masalah. Saya tak nak ulas lanjut tapi hanya boleh kata kami sedang menanti waktu dan tarikh sesuai untuk ke arah itu (memeluk Islam). Saya bersyukur kerana melihat Akim dan Stacy mendapat sokongan padu daripada pelbagai pihak”

“Bagaimanapun, ada situasi yang berlaku buatkan Genervie takut. Jadi, saya perlu memainkan peranan untuk menerangkan kepadanya sejelas-jelasnya supaya dia faham dan tidak pandang serong terhadap apa yang terjadi. Alhamdulillah, ia bukan lagi persoalan besar buatnya sekarang”

“Saya tak sentuh sangat persoalan agama kerana ia isu sensitif. Namun siapa yang tak nak kekasihnya buat perkara yang menyenangkan. Kalau 10 tahun lagi pun tempohnya untuk kami kahwin, saya kenalah tunggu,” jelasnya kepada Harian Metro.

Selain itu, Hazama juga ada menjelaskan bahawa dia dan kekasih ada membincangkan soal kahwin namun tidak serius dan menyerahkan segalanya kepada ketentuan takdir. (rtky/s)


Ashraf Muslim Ucap Rasa Syukur Sambut Anak Kedua

Tahniah kami ucapkan kepada barisan selebriti yang selamat menimang cahaya mata baru-baru ini. Jika Lisa Surihani, Yazer dan Ekin AF menyambut anak pada 15 September, isteri kedua Ashraf Muslim, Wan Sakinah telah selamat melahirkan cahaya mata kedua pada 14 September lalu.

“Alhamdulillah dan syukur pada Allah swt kerana pada tarikh 14 Sept 2015 jam 1 pagi. Lega hati ini bila Isteriku Sakinah berjaya melahirkan seorang baby boy yang sangat comel. Alhamdulillah ibu dan anak dalam keadaan sihat serta baik belaka”

“Terima kasih sangat-sangat pada Allah kerana kurniakan lagi ahli dalam keluarga Ashraf. Rasa sedih dan happy sangat-sangat bila kita dapat rasa Allah sentiasa bersama dgn kita. Terima kasih yang tak terhingga kepada isteriku Dayana kerana sentiasa bersama-sama kami and turn awak bulan Disember plak yer,” luah Ashraf di laman Instagram.

Nampaknya semakin meriahlah keluarga ini malah Instagram Ashraf juga tidak henti-henti menerima komen positif yang mendoakan keluarga ini akan terus beroleh bahagia. (rtky/s)


Jihan Muse Nikah Hujung Tahun Ini, Belum Sedia Kongsi Tarikh

Baru-baru kecoh juga mengenai khabar angin yang mengatakan bahawa Jihan Muse dan kekasih, Ku Hariz, bakal mendirikan rumah tangga pada bulan depan bagaimanapun, pengacara tersebut menafikan perkara tersebut sebaliknya menyatakan ia akan berlangsung pada penghujung tahun ini.

“Bukan saya tidak mahu berkongsi sebab perancangan (berkahwin) itu memang ada, tetapi bukan bulan depan seperti yang diperkatakan itu. Jadual kerja saya sangat padat sekarang. Jadi saya tidak berani berkongsi sebarang tarikh dulu,” jelasnya kepada Harian Metro.

Sebelum ini, Jihan pernah berkongsi cerita bahawa dia dan juga Ku Hariz sudah menjalin cinta sejak lapan tahun lalu. Selain itu, pelawak ini juga turut menyifatkan gosipnya bakal berkahwin dalam waktu terdekat baru-baru ini sebagai doa daripada peminat.

Kami pasti Jihan akan berkongsi tarikh istimewanya itu apabila sudah bersedia nanti. Apa pun, semoga semua persiapan majlis dan segala urusan Jihan dan juga Ku Hariz akan dipermudahkan. (rtky/s)


Zain Saidin: Isteri Saya Hanya Mahu Jadi Jujur Sebagai Pengkritik

Keputusan Che Ta untuk menarik diri daripada menjadi juri tetap Akademi Fantasia (AF) 2015 kini menjadi perhatian malah menurut pengetua akademi tersebut, Edry KRU, lebih ramai lagi juri yang lebih layak daripada Che Ta tersebut untuk menjadi juri.

Sementara itu, menurut Zain Saidin, suami kepada pelakon tersebut, menjelaskan bahawa tindakan isterinya menarik diri sebagai juri tetap program realiti AF bukanlah di atas sikap terburu-buru.

“Saya tidak boleh kata apa-apa dalam hal ini memandangkan setiap pihak ada pandangan masing-masing. Cuma apa yang saya tidak faham cara teguran Edry kepada Che Ta. Sebenarnya Che Ta agak terkejut dengan tindakan Edry dan membuat keputusan menarik diri daripada program itu selepas yakin dia tidak akan boleh bekerjasama lagi”

“Mengenali dia, saya yakin isteri saya hanya mahu menjadi jujur sebagai pengkritik. Mungkin tidak semua pihak mampu terima apa yang cuba disampaikan Che Ta tetapi memang dia ditugaskan dengan itu. Saya ada beri pendapat, mungkin dia boleh lupakan sahaja, tetapi apa-apa keputusan juga kena datang daripada dia”

“Jika dia sudah muktamad dengan keputusan tarik diri, saya sokong,” jelasnya kepada Utusan Malaysia. Harapnya mereka masing-masing professional untuk bekerjasama di masa hadapan. Jika berbalah pun, pusing-pusing industri seni Malaysia ini kecil saja pun. (rtky/s)


Yazer, Ekin AF3 Selamat Timang Cahaya Mata Pertama

Buat Yazer dan Ekin, tahniah kami ucapkan kepada anda kerana telah bergelar ibu bapa kepada cahaya mata pertama mereka, 15 September, semalam. Perkara tersebut telah dikongsikan oleh pelakon, Marsha Milan di akaun Instagram miliknya.

“Another AF baby!!!!! CONGRATULATIONS @yazerocksteady and @ekinrahmanmadon. Wish i was there! Welcome to the world baby Noah,” jelas Marsha penuh gembira melalui perkongsiannya itu.

Peminat pasangan tersebut juga berkongsi rasa gembira melalui komen dengan ucapan tahniah dan sempat juga mengusik bila pula giliran Marsha untuk menimang cahaya mata. Semoga pasangan ini sentiasa dilimpahi rezeki dan dipermudahkan urusan. (rtky/s)


Lisa Surihani & Yusry KRU Selamat Timang Cahaya Mata Perempuan

Tahniah kami ucapkan kepada Lisa Surihani kerana telah selamat melahirkan cahaya mata pertama (perempuan) pada pukul 11.44 malam, 15 September. Peminat setia selebriti tersebut dalam masa yang sama turut melahirkan rasa syukur dan gembira di laman Instagram HLIVE! selain mendoakan yang terbaik untuknya sekeluarga.

Semoga kehadiran cahaya mata baru di dalam keluarga ini bakal membawa lebih sinar & bahagia kepada pasangan suami isteri yang sememangnya kelihatan manis sentiasa. (rtky/s)


Edry KRU: Pihak Astro Perlu Undang Juri Lebih Layak Selepas Ini

Keputusan Che Ta menarik diri daripada Akademi Fantasia (AF) adalah muktamad dan menurut pengetua akademi tersebut, Edry Abdul Halim, tindakan Che Ta meninggalkan akademi adalah wajar dan perlu dihormati.

BACA: Kena Herdik Edry KRU, Che Ta Nekad Tinggalkan AF 2015

“Saya tak maki atau herdik dia sebaliknya hanya menegur. Kenyataan itu nampaknya terlalu berlebihan. Seharusnya sebagai orang industri mahupun yang menerima mandat sebagai juri, dia (Rozita) seharusnya terbuka dengan kritikan dan teguran”

“Saya hanya menegur komennya kepada pelajar saya di AF 2015. Harus diingat tugasan sebagai juri bukan kerja mudah. Ia sangat berat. Selepas minggu keenam AF2015 bersiaran, saya lihat dan rasa komen dia kepada pelajar tak beri kesan kepada pelajar,” jelas Edry kepada BH Online

Selain itu, Edry menambah, juri tidak mempunyai kekebalan malah juri sendiri juga terbuka dengan kritikan bagi sesiapa yang tidak berpuas hati selain menyatakan tugas juri sangat besar dalam membentuk masa depan pelajar.

“Saya suarakan apa yang betul kepadanya. Kalau nak komen kepada pelajar AF 2015, biarlah berasas. Saya nak yang terbaik untuk mereka. Selepas ini saya boleh makan semeja dengannya kalau ada majlis tertentu kerana apa yang berlaku bukan soal peribadi”

“Pihak Astro selepas ini patut mengundang juri yang lebih layak dan berpengalaman seperti Adlin Aman Ramlie atau Fauziah Ahmad Daud,” kata Edry. (rtky/s)


Ayda Jebat Tuju Lagu Khas Buat Pengkritik Di Laman Sosial

Gelaran gedik dan juga mengada-ngada merupakan antara perkara yang kelihatan sinonim dengan dengan Ayda Jebat sebaik namanya semakin meningkat di dalam industri seni tanah air baru-baru ini lebih-lebih lagi di kalangan pengkritik dan juga haters.

Cuba menjawab segala gelaran dan dakwaan terhadapnya, pelakon tersebut cuba menzahirkan perkara sebenar melalui lagu baru mengenai dirinya yang sebenar.

“Lagu ini bukan sekadar untuk fun, tetapi mengandungi mesej penting buat semua haters. Saya turut beri idea dari segi penghasilan lirik berdasarkan kekecohan yang sering ditimbulkan oleh haters di laman sosial”

“Semua haters patut dengar lagu ini, agar mereka mengerti perasaan semua selebriti yang mereka hentam dan kecam. Bagi saya, ini juga adalah lagu tentang pengajaran supaya kita tidak sewenang-wenangnya mengeluarkan bahasa kesat di laman sosial”

“Buat haters, janganlah tuding jari menuduh saya seorang yang gedik dan mengada-ada. Kalau mahu beri nasihat, ada cara yang lebih baik daripada memuat naik tulisan negatif,” kata Ayda kepada Mangga Online. (rtky/s)


Amelina Belum Bertudung Dek Kewangan Tidak Stabil, Mohon Doa Peminat

Sejak membuat kemunculan semual dalam dunia hiburan beberapa bulan yang lalu, Amelina nampaknya semakin aktif mempromosikan diri untuk terus relevan dalam industri sekarang dan usahanya nampak membuahkan hasil selepas dilantik menjadi duta rasmi salah satu produk Astro.

Dalam pada itu, ramai peminat yang menyarakan supaya penyanyi yang popular dengan irama dangdut ini untuk segera berubah dan menutup aurat kerana usia yang sudah semakin tua. Amelina punya sebab sendiri untuk kekal dengan imej sekarang.

“Ramai yang bertanya kenapa saya tidak bertudung lagi sedangkan ramai artis dangdut yang seangkatan saya sudah pun berhijab. Bagi saya mereka yang berhijab itu kebanyakannya sudah stabil dan tidak perlu cari makan lagi dalam industri, sedangkan kedudukan saya belum stabil lagi”

“Namun saya minta mereka doakan saya untuk berubah ke arah itu,” ujar Amelina kepada mStar Online baru baru ini berhubung komen para peminat itu.

Dalam kenyataan sama, Amelina turut berkata yang beliau tidak menggalakkan enam orang anak anak beliau untuk terlibat dengan dunia seni mahu pun terlalu terdedah dengan media. (rtky/m)


Tasha Shilla Mahu Berubah Tanpa Paksaan

Baru baru ini nama Tasha Shilla kembali menjadi bualan ramai selepas penampilan beliau di satu majlis dianggap terlalu seksi untuk pandangan umum selain busana yang dikenakan tidak mencerminkan peribadi pelakon ini sebagai seorang wanita Islam.

Tasha Shilla menerima banyak cemuhan di media sosial dan ini bukan pertama kali ianya terjadi. Beliau sedar akan kontroversi yang tidak pernah habis melanda dirinya namun apa yang dilakukan selama ini hanyalah mahu menjadi dirinya sendiri.

“Saya tak lihat itu sebagai seksi. Seksi kan subjek subjektif? Orang mungkin nampak saya seksi. tetapi saya tak nak komen panjang hal ini. Semua atas paksi saya gemar berfesyen. Sekali lagi saya tak mahu kaitkan agama dalam hal ini. Saya buat ini kerana kerjaya,” ujar Tasha Shilla.

Dalam kenyataan sama kepada Berita Harian hari ini, Tasha Shilla turut meminta maaf kepada semua jika beliau ada buat kesilapan terhadap mereka selama ini selain meluahkan keinginan untuk berubah suatu hari nanti tanpa paksaan sesiapa.

“Beri saya masa. Jangan harap saya akan berubah sekelip mata. Biar saya berubah tanpa paksaan sesiapa tetapi dengan izin-Nya. Cuma sekali lagi saya nak minta maaf kepada semua, andai ada salah silap saya selama ini,” tambahnya lagi. (rtky/m)


Che Ta Enggan Jadi Juri Tetap Akademi Fantasia, Pertahankan Maruah

Tidak tahu sama ada hanya gimik atau perkara ini benar-benar berlaku, Che Ta mengakui dan mengesahkan bahawa dia enggan untuk meneruskan tugasnya sebagai juri tetap program realiti Akademi Fantasia (AF) 2015 mulai minggu depan.

Tindakan menarik diri sebagai juri itu sebenarnya dibuat setelah dia diherdik oleh Pengetua AF2015, Edry Abdul Halim yang tidak berpuas hati dengan kritikannya terhadap pelajar AF baru-baru ini. Malah menurut Che Ta, dia tidak menyenangi sikap tidak profesional Edry yang melenting selepas dia mengkritik persembahan pelajar.

“Memang betul saya sudah tarik diri daripada AF2015 mulai minggu depan. Saya tidak suka bekerja dengan orang yang tidak profesional dan emosional. Keputusan saya menyertai AF2015 bukan disebabkan wang atau populariti kerana keluar tv setiap minggu dalam program yang mendapat rating tinggi”

“Saya menarik diri sebab maruah. Saya tidak mahu bekerja dalam persekitaran yang tidak sihat apabila ada individu yang tidak hormat pada saya. Saya cuma menjalankan tugas diberikan atas nama profesionalisme. Saya hanya berminat bekerja dengan pihak yang mempunyai tahap profesionalisme seperti saya,” jelasnya kepada Harian Metro.

Sementara itu, menurut Edry pula, dia bertindak demikian semata-mata untuk mempertahankan pelajarnya daripada kritikan tidak membina. Apa pun, semoga AF kali ini mampu mendapat sambutan hangat lagi. (rtky/s)


Peminat Gesa Sharnaaz Ahmad, Kekasih Cepat Kahwin

Jika sebelum ini, Sharnaaz Ahmad menyifatkan bahawa hubungannya bersama kakak Neelofa iaitu Nabila hanyalah sekadar rakan niaga, nampaknya kini peminat sudah tidak senang duduk apabila melihat perkongsian gambar mereka yang seakan-akan menjurus kepada sesuatu yang lebih bermakna.

Baru-baru ini, bukan saja di Instagram Sharnaaz, malah akaun Instagram Nabila juga turut dihujani dengan harapan yang tidak henti-henti agar pasangan ini berkahwin malah siap ada yang mendoakan semoga bahagia ke anak cucu. Amboi, cuba bawak bersabar sikit wahai peminat semua.

Kami pasti dengan janji Sharnaaz bahawa jika dia sudah bersedia, pastinya dia akan berkongsikan perkara tersebut kepada semua. Jika Sharnaaz kata kawan untuk perniagaan, kawan untuk perniagaanlah maksudnya itu.

Apa pun, mesti kenyang bukan dapat rasa masakan bakal mertua sampai tersandar. Eh. Gurau saja Sharnaaz. Semoga doa dan harapan peminat akan turut sama mengiringi pasangan ini. Buat peminat yang teruja sangat-sangat, harap bersabar ya. (rtky/s)


Lindsay Lohan Ucap Selamat Hari Lahir Buat Sultanah Pahang

Kecoh sebentar ketika ini di laman sosial apabila selebriti Hollywood, Lindsay Lohan menyampaikan ucapan selamat hari ulangtahun kelahiran buat Sultanah Pahang, Sultanah Hajah Kalsom Abdullah, melalui akaun Instagramnya baru-baru ini.

“Happy Birthday to the beautiful #Queen Sultanah of Pahang. Terima Kasih banyak!”, tulisnya beserta dengan perkataan dalam bahasa Melayu di akaun Instagram sekaligus mencuri perhatian warga Malaysia yang meninggalkan pelbagai komen lucu di Instagram.

Status tersebut mendapat banyak respon positif dan pujian daripada pengikutnya serta sudah mendapat lebih 70,000 likes. Malah perkara itu juga menimbulkan tanggapan bahawa Lohan dan Sultanah Kalsom mempunyai hubungan yang baik.

Sebelum ini, Lindsay Lohan pernah menarik perhatian dunia hiburan antarabangsa apabila tampil berhijab, memuat naik status dalam bahasa Arab dan kemudian gambarnya memegang terjemahan Al-Quran.(rtky/s)


Hanis Zalikha Kini Tumpukan Perhatian Kepada Rumah Tangga, Perniagaan

Melalui sangkaan peminat yang mungkin tidak sabar-sabar untuk melihat selebriti kesayangan mereka ini menimang cahaya mata, Hanis Zalikha menjelaskan bahawa dia kini sedang memperlahankan aktiviti seni bukanlah kerana hamil tetapi mahu menumpukan perhatian kepada rumah tangga dan juga perniagaan.

“Saya belum hamil dan kalau sudah mengandung saya akan beritahu, sekarang cuma sibuk meneruskan perniagaan sedia ada dan yang terbaharu bakal melancarkan perniagaan tudung Cakenis”

“Tentang gambar berkepsyen perkembangan terkini, saya dan suami lebih ke arah mengembangkan perniagaan kami buat masa sekarang dengan beberapa jenama yang akan dikeluarkan. Saya lebih selektif dalam aktiviti seni sebab lebih fokus komitmen rumah tangga dan perniagaan,” jelasnya kepada mStar Online baru-baru ini.

Jika sebelum ini, keadaan kesihatan Hanis yang tidak menentu selepas berkahwin turut membuatkan ibunya beranggapan dia sudah hamil. Apa pun, jika sudah sah Hanis hamil nanti, pasti pasangan ini akan berkongsi dengan peminat. Sabarlah wahai peminat, masa yang ditungguh bakal tiba, dengan izin-Nya. Eh. (rtky/s)


5 Destinasi Bajet Di Indonesia Yang Boleh Anda Pergi Sekarang

Seperti kami katakan sebelum ini, Indonesia memang penuh dengan lokasi menarik untuk dijadikan destinasi percutian dan kali ini kami bawakan fokus kepada lima tempat di Indonesia yang boleh anda lawati dengan kos rendah.

Lebih lebih lagi dengan promosi terbaru AirAsia yang menawarkan potongan 50% ke atas semua penerbangan ke Indonesia. Tiada lagi alasan, jom!

Walaupun terkenal sebagai kota metropolitan yang sibuk dan paling ramai penduduk di Indonesia, ini tidak menghalang pelancong untuk menikmati percutian tanpa berbelanja banyak. Berjalan sekitar kota Jakarta sudah cukup untuk kita melihat budaya orang bandar di Indonesia.

Jika penat, singgah ke ratusan kedai kopi pelbagai konsep di Jakarta yang pasti gambarnya akan cantik di Instagram anda. Dan, lebih jimat dengan AirAsia kini.

Semakin digemari pelancong Malaysia sejak akhir akhir ini, Lombok sering diberi jolokan sebagai mini Bali. Sesuai dengan nama tersebut, kos melancong di Lombok boleh dikatakan jauh lebih rendah dari kepulauan Bali yang memang popular di seluruh dunia.

Selain penuh dengan pantai & pasir putih, Lombok juga terkenal dengan betapa mudah dan murahnya untuk mendapatkan makanan halal. AirAsia pula terbang dua kali ke Lombok dari Kuala Lumpur, kini dengan tambang 50% lebih murah. Jimat!

Yang cintakan aktiviti luar dan tidak banyak memakan kos, Surabaya pastinya destinasi yang perlu dituju. Melihat matahari terbit di Gunung Bromo memang pengalaman tidak ternilai selain menikmati keindahan alam di Taman Negara Baluran.

Seperti biasa, AirAsia terbang terus ke Surabaya dari Kuala Lumpur, Pulau Pinang dan Johor Bahru setiap hari. Ada kami beritahu yang kini tambang diberikan potongan 50% untuk masa terhad. Cepat rembat jangan melepas.

Mungkin kurang popular berbanding destinasi lain dalam senarai ini namun Solo mempunyai tarikan tersendiri untuk anda semua. Dari kecantikan semulajadi air terjun Jumug, nikmati budaya batik asli di Kampoeng Batik Laweyan sehinggalah sejarah hebat candi Sukuh & Cetho, Solo ada semuanya. AirAsia tawarkan penerbangan 3 kali seminggu ke Solo terus dari Kuala Lumpur.

Memiliki dua Tapak Warisan Dunia UNESCO, Yogyakarta menjadi salah satu destinasi wajib di Indonesia buat anda yang mahu mendalami sejarah dunia dengan kos rendah. Candi Prambanan & Borobudur destinasi wajib pergi selain melihat sendiri Gunung Berapi Merapi.

AirAsia terbang dua kali sehari ke Yogyakarta dari KL dan kini tambang promosi diberikan potongan 50%. Apa boleh kita buat dengan penjimatan hebat ini? Ya, kaum wanita tahu jawapannya. Yogyakarta itu syurga beli belah. Jom!

Bukan lima destinasi ini sahaja, AirAsia kini turut menawarkan potongan 50% ke atas semua penerbangan ke 16 destinasi di Indonesia — Balikpapan, Bandung, Banda Aceh, Bali, Jakarta, Lombok, Medan, Padang, Palembang, Pontianak, Pekanbaru, Surabaya, Solo, Semarang, Makassar dan Yogyakarta.

Anda boleh menempah mulai 14 September sehingga 20 September 2015 untuk penerbangan 19 September 2015 sehingga 17 Disember 2015.


Jue Aziz Akui Lebih Tenang, Selamat Selepas Berhijrah

Umum maklum mengenai penghijrahan Jue Aziz yang kini sudah pun berhijab penuh. Mengakui banyak perkara yang dilaluinya selepas berhijrah, pelakon ini dalam masa yang sama menjelaskan bahawa dirinya merasa lebih dihormati selepas berhijab.

“Alhamdulillah, saya kini lebih tenang dan selamat. Paling penting juga orang sekeliling lebih menghormati penampilan sebegini. Jika sebelum ini pelbagai persepsi negatif dilemparkan, tapi sekarang lebih ke arah positif”

“Saya akui berhijab juga tak lepas daripada pelbagai dugaan. Tipu kalau saya katakan tak ada, tapi semuanya dapat diselesaikan dengan lebih tenang dan lancar. Allah SWT permudahkan jalan itu,” katanya kepada Harian Metro.

Selain itu, Jue juga menceritakan bahawa dia turut membuang baju yang terlalu seksi dan tidak mahu mendermakan baju tersebut kerana bagi Jue, perkara tersebut lebih terarah kepada pertambahan dosa dan mendorong ke arah perkara yang lebih negatif.

Selain memuji perubahan Jue yang semakin menawan selepas berhijab di Instagram, peminat turut mendoakan yang terbaik buat selebriti kesayangan mereka ini. Semoga penghijrahan Jue akan berkekalan dan dalam masa yang sama dapat membantu orang lain untuk sama-sama berhijrah. (rtky/s)


Di Sekitar Majlis Baby Shower Erin Malek

Bakal melahirkan bayi sulung tidak lama lagi, Erin Malek baru-baru ini telah diraikan dalam satu majlis baby shower yang cukup ringkas dan meriah bagi meraikan ibu yang sedang hamil itu.

Majlis yang diadakan dengan tema warna biru tersebut turut dihadiri oleh keluarga, rakan selebriti dan juga teman rapat. Sambutan sebegini pastinya mampu membuat ibu yang sedang hamil berasa lebih gembira menyambut kehadiran cahaya mata baru.

Sebelum ini, Erin pernah menafikan khabar angin bahawa dirinya sudah pun bersalin. Apa pun, semoga urusan Erin dan juga suami dipermudahkan di dalam menyambut kehadiran insan tersayang di dalam keluarga baru ini nanti. Kami kongsikan beberapa keping gambar sambutan majlis baby shower tersebut bersama anda. Enjoice! (rtky/s)


Nazim Othman Sudah Bersedia, Terbuka Hati Untuk Kahwin

Bermula daripada ketumbuhan di antara mata kanan dan di atas hidung kanannya awal tahun ini, perkara tersebut dalam masa yang sama banyak mengubah Nazim Othman menjadi insan yang lebih baik dan turut mengubah pandangannya mengenai kehidupan malah turut membuka pintu hatinya untuk berkahwin.

“Itu merupakan ujian terberat dalam hidup saya setakat ini. Fasa itu buatkan saya sedar banyak benda, menjadikan saya tidak takut untuk berhadapan apa saja kemungkinan. Saya hanya takut Dia. Tapi saya masih ada hormat dekat orang, dulu saya ada rasa takut-takut juga dengan orang. Saya lebih relaks dan menghargai kehidupan”

“Hubungan saya dengan Bella masih baik. Saya selalu ditanya tentang ini. Tak taulah nak cakap. Saya sampai satu tahap tak mahu kongsi apa pun pasal hubungan kami. Kalau betul jodoh antara kami kuat, InsyaAllah akan kahwin”

“Saya teringin nak kahwin. Saya dah pun 31. Bukan sebab umur yang mendorong saya untuk kahwin. Hati saya dah terbuka untuk ada keluarga sendiri. Saya dah bersedia secara mentalnya. Tunggu masa yang sesuai. Kalau jodoh dengan dia, Alhamdulillah,” jelasnya kepada mStar Online.

Semoga apa yang diimpikan oleh Nazim akan menjadi kenyataan. Jika sudah ada niat dan ditambah pula dengan doa peminat yang tidak henti-henti, semoga semuanya berjalan lancar. (rtky/s)


Neelofa Mohon Bukti Tudung Sudah Dipatenkan

Sebelum ini telah berlegar dakwaan di media sosial mengenai jenama tudung Neelofa telah meniru rekaan sebuah jenama tudung lain. Perkara tersebut jelas sekali menimbulkan rasa tidak puas hati kepada pihak yang mengatakan bahawa rekaan tudung tersebut sudah dipatenkan.

Sementara itu, Neelofa menyifatkan pihak yang menuduhnya menciplak rekaan tudung keluaran syarikat lain adalah tindakan tidak profesional.

“Sebagai salah seorang pengarah serta pengasas NaelofarHijab, adalah menjadi tanggungjawab saya untuk menjelaskan isu ini. Jika benar pihak berkenaan ikhlas ingin mencari penyelesaian, bukanlah dengan memperbesarkan atau menyuarakan ketidakpuasan hati di media sosial kerana ia tidak mendatangkan sebarang manfaat”

“Jika pihak itu merasakan yang mereka mempunyai bukti yang kukuh, adalah digalakkan supaya hal ini dapat dikendalikan secara lebih profesional dan bertindak melalui saluran yang betul dengan meminta peguam mereka menulis secara rasmi atau berhubung terus dengan ‘team’ perundangan syarikat kami”

“Saya telah menyatakan dengan baik, kepada individu tersebut (pengasas Sugar Scarf) apabila beliau menghubungi saya secara peribadi agar terus berhubung dengan peguam syarikat agar perkara ini dapat dileraikan dengan rasional dan lancar,” jelasnya kepada mStar Online.

Tambah pelakon tersebut, pihak terbabit itu memilih untuk terus mengeruhkan keadaan di media sosial. Sementara itu dalam masa yang sama Neelofa juga memohon bukti bahawa rekaan tersebut sudah dipatenkan dikemukan.

“Sekiranya produk yang dinyatakan sudah dipatenkan oleh pihak tertentu, sila kemukakan bukti. Setahu kami produk ini belum berpaten atau menjadi hak milik mana-mana syarikat,” katanya. (rtky/s)


Di Sekitar Majlis Resepsi Raja Farah Dan Suami Di Hotel De Palma, Ampang

Tahniah kami ucapkan kepada Raja Farah dan juga suami, Iskandar Ismail yang telah selamat diijabkabul pada 6 September lalu di Masjid Diraja Tengku Ampuan Jemaah, Bukit Jelutong, Shah Alam. Sementara itu, semalam telah berlangsung resepsi di Hotel De Palma, Ampang, Selangor.

Majlis yang diadakan dengan bertemakan James Bond itu turut dihadiri rakan-rakan selebriti lain serta Dato’ Siti Nurhaliza bersama suaminya. Dalam busana yang cukup ringkas dan meriah itu, pasangan itu kelihatan manis dan secocok sekali.

Semoga perkahwinan Farah kali ini akan membawa bahagia yang berkekalan dan sentiasa dilimpahkan rezeki. Kami kongsikan dengan anda beberapa keping gambar majlis resepsi yang berlangsung semalam. Enjoice!


Adira AF Akui Terasa Sunyi, Sukar Terima Insan Baru

Mengakui menerima suratan takdir dengan hati yang redha, Adira AF menjelaskan bahawa perasaan sunyi turut singgah di dalam kehidupannya malah dalam masa yang sama belum bersedia menerima sesiapa selepas putus tunang baru-baru ini.

“Sepatutnya kami berkahwin pada tarikh hari jadi saya iaitu 19 September ini. Siapa yang tidak sedih sebab semuanya sudah dirancang. Nak buat macam mana tidak ada jodoh. Tidak ada guna saya salahkan sesiapa dalam situasi yang sudah berlaku”

“Sebagai manusia, bagi saya bercinta dan putus itu sesuatu yang normal. Saya terima suratan takdir yang tertulis. Kita cuma boleh merancang dan berusaha tetapi Tuhan yang menentukan semuanya”

“Perasaan sunyi itu memang ada tetapi bergantung macam mana kita menangani situasi tersebut. Mungkin saya akan sibukkan diri dengan bermain gitar untuk tidak memikirkan tentang apa yang sudah berlaku,” jelas Adira kepada Kosmo!

Turut menyatakan ada juga lelaki yang mencuba untuk mengisi kekosongan di hatinya, Adira mempunyai alasan sendiri untuk menolak setiap cubaan yang datang kepadanya.

“Memang ada yang ingin mencuba (mengurat) tetapi saya masih lagi menghormati perasaan keluarga dia. Saya tidak mahu dilabelkan perempuan yang bukan-bukan. Hati ibu saya juga kena jaga. Biarlah saya memilih untuk hidup solo ketika ini”

“Pada masa sama, saya akui, hati saya belum terbuka lagi untuk sesiapa. Susah untuk terima orang lain dalam hidup selepas dia,” kata Adira. Sedih juga jika diikutkan apa yang dilalui Adira. Semoga semuanya akan beransur pulih dan dipermudahkan segala urusan hendaknya. (rtky/s)


Eina Azman Anggap Fitnah Melampau

Pertama sekali, apabila melihatkan perkara yang dikongsikan oleh pelakon Eina Azman ini, kami hanya mampu geleng kepala kerana ia perkara yang sama namun watak mangsa khalwat tersebut diubah-ubah bagi meraih perhatian pembaca.

“Ini FITNAH semata mata utk mengaib kan saya. Alhamdullilah.. Allah maha besar. Saya tersenyum dan gelak bersama suami apa bila ada juga segelintir manusia zaman skg yang suka menabur FITNAH. Bertaubat la. Tiada yang sempurna,” jelas Eina sendiri di Instagram menafikan khabar angin tersebut.

Menurut Eina lagi, dia dan juga suami tergelak apabila mengetahui perkara tersebut malah tambahnya, dia sudah pun mewarnakan kembali warnanya kepada warna hitam selain menyifatkan dakwaan tersebut sebagai melampau. (rtky/s)


Video Tun M Berduet Dengan Siti Nurhaliza Tarik Perhatian

Jarang-jarang kita dapat lihat Siti Nurhaliza dan juga Tun M berada di atas satu pentas dan menyanyikan lagu bersama. Boleh tahan juga Tun M menyanyi ya sampai Siti Nurhaliza pun puji.

Menurut rakaman video di Youtube yang dimuat naik baru-baru ini, Tun M dan juga Siti telah hadir pada satu majlis yang diadakan di Dewan Perdana Felda, 11 September lalu. Kagum sekejap kami melihat Tun M menyanyi. Jika anda tidak percaya, jom saksikan video ini. Enjoice!


Linda Rafar Sedia Harungi Kehamilan Tanpa Suami

Masih lagi menunggu keputusan pihak mahkamah, Linda Rafar dalam masa yang sama mengakui dirinya mengalami tekanan emosi dan berasa trauma selepas apa yang menimpa dirinya baru-baru ini.

Menurut Linda, suaminya Syed Aiman telah melafazkan cerai pada pagi Selasa lalu. Malah suaminya itu juga berubah dan tidak bercakap selepas pulang bekerja daripada Kelantan selain tidak bertegur sapa mahupun bertentang muka.

“Kemudian saya nekad mengambil keputusan untuk menghantar kiriman khidmat pesanan ringkas (SMS) kepadanya untuk bertanyakan mengapa dia langsung tidak menghiraukan saya. Seterusnya pada pagi Selasa lalu, sekitar pukul 7.30 pagi, kami mula bertengkar dan ketika itu dia melafazkan cerai”

“Kami kemudian tidak bertegur antara satu sama lain dan dia keluar rumah tanpa rasa bersalah atau cuba memujuk saya sebelum pulang semula pada waktu malam. Sebolehnya saya tidak mahu lagi meneruskan perkahwinan ini kerana bimbang jika usia kandungan telah meningkat, perkara sama akan berlaku sekali lagi”

“Bahkan saya rela untuk mengharungi tempoh kehamilan tanpa suami. Sejujurnya perkara ini menyebabkan saya trauma dan fobia untuk berdepan dengan masyarakat,” jelasnya kepada Kosmo!

Hasil perkahwinan yang dibina selama lapan tahun, mereka dikurniakan dua cahaya mata iaitu Syed Rezaqiib, 7 dan Syed Rezariiq, 4 serta kini sedang hamil tiga bulan. Buat pasangan ini, bertabahlah menghadapi dugaan dan semoga masalah ini akan berjumpa penyelesaian satu hari nanti. (rtky/s)


Umie Aida Setia Bersama Suami Hadapi Dugaan

Berdiri di atas nama kebenaran, pelakon Umie Aida sanggup berpisah dengan suaminya, Datuk Seri Khairuddin Abu Hassan jika suaminya itu belot dalam perjuangan berhubung isu kontroversi 1Malaysia Development Berhad (1MDB).

Jelas Khairuddin yang juga bekas naib ketua Umno Bahagian Batu Kawan, Umie Aida berbuat demikian bagi memastikan beliau tidak tunduk atau ‘termakan’ pelbagai habuan yang ditawarkan supaya menarik balik laporan yang dibuatnya sejak tahun lalu.

“Umie pernah kata kepada saya, jika ada sesiapa tawarkan kebendaan, wang ringgit dan sebagainya untuk saya tarik balik laporan polis dan kalau saya terima, mungkin dia akan tinggalkan saya”

“Selama saya terbabit dalam isu ini juga, isteri saya tidak pernah berhenti memberi semangat untuk saya teruskan perjuangan ini sampai selesai dan andai kata dia dapati saya belot atau lari daripada perjuangan ini, dia ugut akan tinggalkan saya,” kata Khairuddin mengulang kembali kata-kata Umie Aida sebelum ini kepada mStar Online.

Tambah Khairuddin, dia sangat bersyukur dengan perkara tersebut selain mengagumi kesetiaan Umie ketika ini yang tidak pernah henti menyokongnya dan sentiasa teguh bersama keluarga. (rtky/s)


Neelofa Akui Sharnaaz Ahmad Jejaka Yang Baik

Jika sebelum ini Sharnaaz Ahmad ada mengatakan bahawa dia dan juga kakak kepada Neloofa, Nabila, tidak mempunyai sebarang hubungan, namun beberapa muatnaik gambar di antara dua pasangan ini dilihat menggambarkan bagaikan ada yang terjalin di antara mereka.

“Sejujurnya, pada peringkat awal perkenalan mereka, saya belum mengenali Sharnaaz secara dekat kerana tidak berkesempatan untuk berbuat demikian. Kakak saya pula tidak pernah melarang saya untuk berkawan dengan mana-mana lelaki, jadi saya juga tak berhak menghalangnya daripada mendekati sesiapa juga insan yang disenanginya”

“Tidak dinafikan Sharnaaz ialah jejaka yang baik dan bukan seperti didakwa oleh segelintir pihak. Kadang kala, orang terlalu cepat menghukum seseorang itu tanpa mengenali individu berkenaan terlebih dulu”

“Saya percaya, setiap individu boleh berubah dan adalah tidak adil untuk kita menghakimi seseorang itu berdasarkan kisah silamnya,” jelas Neelofa kepada BH Plus. Malah peminat juga nampaknya suka mereka bersama. Jika sudah jodoh, tidak ke mana juga’kan Sharnaaz? Gurau saja. (rtky/s)


Linda Rafar: Saya Fobia, Tawar Hati Dengan Sikap Dia

Linda Rafar hari ini telah menghantar borang permohonan pengesahan lafaz cerai yang dibuat suaminya, Syed Aiman di pejabat pendaftar Mahkamah Rendah Syariah Shah Alam. Pelakon tersebut tiba di mahkamah pada 9.30 pagi bersama beberapa ahli keluarga.

Menurut Linda, suaminya itu melafazkan cerai terhadapnya kira-kira 7.30 pagi Selasa lalu di kediaman mereka di sini dengan disaksikan ibu dan dua anaknya. Tambah Linda, dia sukar menerima tindakan suaminya itu kerana dia tidak melakukan apa-apa kesalahan malah sentiasa bersabar dengan apa saja dugaan dalam rumah tangganya.

“Saya fobia dan tawar hati dengan dia terhadap apa yang berlaku ini malah dia tidak mengaku dengan apa yang dilafazkan,” jelasnya kepada Harian Metro.

Syed dan Linda mendirikan rumah tangga pada 2 Disember 2006 dan dikurniakan dua anak lelaki iaitu Syed Rezaqiib, 6, dan Syed Rezariiq, 3. Sebelum ini, Syed menafikan bahawa dia telah melafazkan cerai terhadap Linda dan mahu kembali memperbaiki hubungannya bersama isteri. (rtky/s)


Ganjaran RM100,000 Jika Anda Berjaya Hack Kod Misteri Ini!

Kalau anda jenis yang suka selesaikan misteri, ini ada satu tawaran menarik untuk anda. Bukan setakat tawaran, tetapi misteri ini memang sukar untuk diselesaikan. Yang paling best, jika anda berjaya ganjaran RM100,000 menanti anda.

Ini serius. Lihat kod misteri di bawah ini, ianya mempunyai 3 bahagian untuk diselesaikan.

Apa yang kami boleh katakan di sini untuk membantu anda selesaikan kod misteri ini adalah ianya dijana dengan sistem penyulitan (encryption) gred tentera AES256.

[showhide type=”pressrelease” more_text=”Klik Untuk Lihat Kod Misteri” less_text=”Klik Untuk Sembunyi Kod Misteri” hidden=”yes”]

Jika anda berjaya selesaikan kod tersebut, hantar jawapan anda ke [email protected] dan jika jawapan anda tepat, anda akan terima RM100,000 secara TUNAI!

Anda perlu menghantar jawapan anda sebelum 17 September 2015 (0000hrs) dan pihak penganjur akan menghubungi anda jika terpilih dengan jawapan tepat yang diberikan.

Mereka juga akan meminta anda melakukan demo bagaimana anda dengan bijak boleh selesaikan kod tersebut untuk pengesahan. Untuk RM100,000 ini semua perkara kecil. Selamat berjaya dan jangan lupa belanja kami jika menang nanti.

Maklumat lanjut tentang terma & syarat penyertaan boleh rujuk di laman khas pertandingan ini.


Zamarul Hisham Tidak Mahu Campur Urusan Rumah Tangga Orang

Sebelum ini, rumah tangga pelakon Zamarul Hisham dan isterinya, Diana Rafar pernah bergolak sementara dan berjaya diselamatkan bagaimanapun, kini timbul pula masalah kepada iparnya, Linda Rafar dan Syed Aiman.

Mereka dilaporkan mengalami masalah rumah tangga dan menurut Linda, Syed Aiman telah melafazkan cerai kepadanya namun perkara itu dinafikan sendiri oleh suaminya itu. Susulan itu, kami mendapatkan maklum balas Zamarul mengenai perkara tersebut.

“Saya tak boleh nak komen apa-apa. Saya sendiri pun tak sempurna kerana saya dahulunya pernah mengalami masalah ini. Bila timbul cerita ini saya memang terkejut, dan tertanya-tanya kenapa,” katanya yang begitu terkejut mengenai kemelut yang melanda rumah tangga Syed Aiman dan Linda Rafar.

Bagaimanapun, Zamarul berkata buat seketika ini masih belum mendapat panggilan daripada Syed Aiman mahupun Linda Rafar dan baginya sendiri tidak perlulah untuk mencampuri urusan mereka kerana masalah rumah tangga, hanya mereka berdua yang lebih mengetahui.

“Masih belum mendapat khabar daripada mereka berdua dan saya tunggu sahaja mereka buka mulut sendiri. Bagi saya tak perlu untuk mencampuri urusan mereka walhal masalah saya sendiri pun baru selesai. Saya tak berani nak bagi nasihat ke apa, kita tunggu sahaja daripada mereka,” tambahnya yang ditemui di Majlis Tayangan Perdana Filem Kapsul.

Pengalaman pahit yang dilalui Zamarul sebelum ini sedikit sebanyak mematangkan dirinya apabila perkara ini terjadi pula kepada iparnya. Zamarul yang turut bersedih dan terkejut apabila hal ini terjadi berkata apa yang telah berlaku mempunyai alasan yang tersendiri dan hanya setiap pasangan suami isteri itu sahaja yang tahu.

“Setiap apa yang berlaku mungkin ada alasannya yang tersendiri. Ada perkara yang boleh dikongsikan dan yang tidak boleh dikongsikan. Saya pernah lalui semua perkara itu dan saya berdoa dan berharap mereka akan berbaik semula,” ujarnya.

Dalam pada masa yang sama, Zamarul memberitahu dia kini lebih bahagia dan pengalaman lepas banyak memberikan pengajaran buat dirinya.

“Alhamdulillah dan bersyukur hubungan saya dengan Diana semakin baik,” jelasnya yang turut sama menjayakan filem berjudul Kapsul yang bakal ditayangkan pada 17 September ini. (rtky/h)


Tun Dr Mahathir Kongsikan Pengalaman Pertama Berlakon Filem

Buat pertama kalinya dalam sejarah perfileman seseorang individu yang berpengaruh serta bertaraf VVIP berlakon buat pertama kalinya dalam filem, dan ini tidak mustahil apabila dibuktikan bahawa Tun Mahathir membuat penampilan khas dalam filem berunsurkan patriotik berjudul Kapsul.

“Saya menggeletar apabila disuruh berlakon buat pertama kalinya. Saya ingat hanya di suruh untuk bawa kereta tetapi disuruh pula berdialog dan saya ikut sahaja. Saya buat hanya satu hari sahaja. Saya terima untuk berlakon dalam filem ini setelah 1 tahun 3 bulan filem ini disiapkan”

“Saya puas hati filem ini. Kalau yang ingin menilai dari segi lakonan saya, saya tak tahu nak letakkan diri saya di mana kerana saya bukan pelakon. Saya berlakon mereka tak bagi apapun,” katanya dalam nada bergurau ketika sidang media filem Kapsul.

Sementara itu, Tun Mahathir turut menyatakan pendapatnya agar lebih banyak karya sebegini dihasilkan agar generasi tidak mudah akan asal usul perjuangan negara untuk menuntut kemerdekaan.

“Kena buat lebih banyak filem yang bergenre seperti ini supaya budak-budak tahu tentang perjuangan orang-orang terdahulu dalam menuntut kemerdekaan, kerana sekarang mereka buka mata terus melihat arus kemodenan yang dikecapi masyarakat sekarang,” tambah beliau.

Filem Kapsul yang menggandingkan nama-nama besar seperti Faizal Hussein sebagai teraju utama selain itu Jue Aziz dan yang lain-lain telah menjadikan filem tersebut lain daripada yang lain dengan penggunaan CGI yang jarat dilihat dalam penerbitan filem mahupun drama di negara ini.

Filem yang menelan perbelanjaan keseluruhan sebanyak RM 2.3 juta ini dijangka bakal menemui penonton bermula pada 17 September 2015. (rtky/h)


Nad Zainal, Kekasih Rancang Kahwin Tahun Depan

Kali ini, Nad Zainal mempunyai harapan yang tinggi dalam perhubungan cinta bersama kekasih hati, Faliq. Selain selesa berkawan dengan Faliq, dia juga menjelaska bahawa kekasihnya itu seorang yang memahami, sekepala dan tidak mengongkong malah mereka turut merancang untuk berkahwin.

“Memang saya sudah lama bersedia untuk berumah tangga. Namun saya sering gagal sebelum ini. Justeru, saya sangat berharap semua pihak mendiakan hubungan kami ke jinjang pelamin. Saya juga berharap nama juga akan bersih daripada segala kontroversi selepas berkahwin nanti”

“Buat masa ini, kami masih belum menetapkan tarikh untuk berkahwin kerana masih dalam perancangan lagi. Insya-Allah, jika berjalan lancar, mungkin ia akan berlangsung pada tahun depan,” jelasnya kepada Harian Metro.

Semoga apa yang dirancang oleh Nad dan juga keluarga akan dipermudahkan. Malah peminat juga suka melihat pasangan ini bersama. Mudah-mudahan semua berjalan lancar. (rtky/s)